Naroa Gaintzaren 22M² taldea, Physis vs Nomos eta Lau Katu taldeak Outlet Jaian - Uriola.eus\nNaroa Gaintzaren 22M² taldea, Physis vs Nomos eta Lau Katu taldeak Outlet Jaian\nuriola.eus 2014-11-27 09:36 Kultura-aisialdia Deustualdea\nMezu enkriptau ugari ditu 22M² taldearen ‘Karratura’ (Elkar) lehenengo lanak. "Misterioz beteta" dago diskoa, Naroa Gaintza kantariaren esanetan. Bilboko Erriberako merkatuko beheko solairuan dagoen Bar Riberan aurkeztu dute ‘Karratura’, hurrengo aukera gaur izango da (doan) Deustuko Gazte Lokalean, Physis vs Nomos eta Lau Katu taldeekin batera.\n22M² Naroa Gaintzaren talde berria eta ‘Karratura’ bere lehen diskoa. Gaur, azaroak 27, doan entzun ahalko da zuzenean Deustuko Gazte Lokalean, Berbaizu euskara elkarteak eta Prest! aldizkariak antolatutako emanaldian.\nMusika, kanten berbak, diskoaren azala eta diseinua, den-dena elkar lotuta dago 22M²ren ‘Karratura’ diskoan. Horrela azaldu du Naroa Gaintzak aurkezpen-prentsaurrekoan. Taldearen izena ere bitxia da. 22M² etxe baten azalera da, eta etxe horretan hasi zen dena. Eta hortik 1.700 metrora-edo dago diskoaren azalean ageri den Euskal Errotak eraikina, Deustuko Erriberan. “Eraikin hori ere oso garrantzitsua da niretzat”, azaldu du abeslari deustuarrak.\nOrain hiru bat urte hasi zen egitasmo berria prestatzen, Amaiur taldeko beste kide batzuekin batera. Baina, proiektuak ez zuen hartu behar besteko abiadurarik, eta bertan behera geratu zen. Harik eta Naroa Gaintzak eta David Nanclaresek topo egin zuten arte. “Sokalagun oso ona izan da -nabarmendu dau kantariak- eta azkenengo urtean bion artean egin dugu diskoa”.\n11 kantu, 11 lagun, 11 doinu, 11 erritmo, 11 istorio eta “milaka sentsazio biltzen dituen diskoa deskubrituko du entzuleak. Lan zintzoa, erraietatik idatzia, gutako bakoitzaren bihotzerantz zuzendua”.\nMakina bat lagunek hartu du parte proiektuan, taula gainean ezagututakoak denak, besteak beste, Igon Olaguenaga (Mandoilek) eta Zuriñe Hidalgo (Hesian) ahotsean, Eunate Vilches biolinean, Zigor DZ (Scrath), Antton Uriarte eta Imanol Ubeda (Deabruak Teilatuetan, Bide Ertzean) izan ditu lagun.\nKultura Outleta eta Outlet Jaia, Berbaizu eta Prest! babesteko ekimenak\nEz da Durangoko Azoka, Deustuko kultura azoka da, bigarren eskuko merkatua eta aurten hirugarrenez antolatu dute. Durangokoa baino astebete lehenago, azaroaren 26tik 28ra, arratsaldez, Müllerrenean kultura produktuak salgai jarriko dituzte oso prezio merkean. Hortik outlet izena.\nBai Berbaizu euskara elkarteak bai Prest! aldizkariak urteetan gorde eta pilatutako materiala (musika, liburu, urtekari, bilduma, gida, kamiseta…) eta beste hamaika bitxikeria eskuratu ahalko dira. Interesa duenak ere gauza bera egin dezake etxean, geldi, hautsa irensten duen liburu, disko edota jertsea Berbaizura eramanez. "Baietz norbaiti gustatu, baietz norbaitek berrerabili", diote elkartekideek.\nEz du salerosketa huts izatea nahi eta horregatik kultura ekitaldiz zipriztinduko dute azoka: bertsolariak, zuzeneko musika eta jan-edana ez da faltako. Kulturara Deustualdeko kulturatik hurbiltzeko aukera izango da beraz.\nHiru eguneko ekimena soberakinen enkantearekin bukatutzat emango dute, ostiralean. "Sekulako pagotxa".\nOutletaren 2.eguna: 18:00etatik 22:00etara, Müllerrenean, merke-merke: liburuak, diskoak, kamisetak eta bitxikeriak. Eta 20:30ean OUTLET JAIA. Musika kontzertuak (Naroa Gaintzaren 22M² taldea, Physis vs Nomos eta Lau Katu taldeak) eta jan-edana ez dira faltako Gazte Lokalean.\nAzken eguna. 20:00etatik aurrera, BERBAIZU´S SUBASTAn, saldu gabeko guztia banatu eta oparituko dute bertaratzen direnen artean.


Digestio - Wikipedia, entziklopedia askea.\n(«Liseriketa» orritik birbideratua)\nDigestioa edo txegostea irentsitako elikagaien eraldaketa prozesua da, organismoak asimila ditzakeen substantzia bihurtzen dituena.\nDigestioa ezinbesteko funtzioa da izaki heterotrofoentzat, hauek hazkuntza, mantenu eta funtzionamendurako beharrezko lehengaiak eta energia elikagaietatik lortzen baitituzte. Beraz, elikagaiak ehunak sortu, mantendu eta energia lortzeko erabiltzen dira. Zelula bakarreko izakietan, zelula barneko digestioa gauzatzen da: zitoplasmako digestio entzimek zelulak barneratutako elikagaia disolbatzen dute. Zelula anitzeko izakietan, digestio aparatu berezi bat izaten da elikagaiak digeritzeko.\n1 Ornodunen digestio prozesua\n1.3 Listu guruinak\n2 Digestioa gizakiarengan\n2.1 Digestioaren aldiak\n2.2 Digestioa pausoz pauso\nOrnodunen digestio prozesua[aldatu | aldatu iturburu kodea]\nOrnodun multzo desberdinek oso antzekoa izaten dute txegoste aparatuaren oinarrizko antolamendua, baina multzo bakoitzaren elikatze motaren ondorioz aldaketa batzuk sortzen dira antolamendu orokor horretan. Hortzak desberdinak izaten dira masailezurreko hezurretan duten kokagunearen eta bakoitzaren zeregin bereziaren arabera (ebakortzak, letaginak, etab.). Aipagarria da arrainen faringeak duen berezitasuna, handik eratzen baitira zakatzak. Hegaztiek berezitasun bat dute hestegorrian: paparoa. Urdaila da izaki mota batzuetatik besteetara gehien aldatzen den organoa; hegaztienean (bi ataletan banatua) eta hausnarkarienean (lau ataletan banatua) ditu bereizkuntza aipagarrienak. Hestean ere izaten dira egitura aipagarri batzuk, eta, hala, espiral itxurako balbula bitxi bat dute arrain kartilagodunek. Gainerakoan, aipagarria da lurreko ornodunek, ugaztunek izan ezik, duten kloaka.\nOrnodunen txegoste aparatuak antolamendu eredu bera du multzo osoan eta, beraz, ornodun mota desberdinen txegoste organoak konparatuz gero, aise ikusten da antzekoak direla. Oinarrizko eredu komun hori haien jatorriaren ondorioa da, animalia horiek guztiek aitzindari berberak baitituzte: kordatuak. Elikatze era desberdinetara egokitu izanak sorrarazi ditu multzo desberdinen artean dauden bereizkuntzak.\nDigestio hodia luzea izaten da, eta sabelaldean egoten da kokatua. Ahoak mihia du, eta hortzak ere bai, gehienetan; uzkia giza enborraren muturrean dago; gibelak eta pankreak beren urinak hestera isurtzen dituzten txegoste guruin gisa funtzionatzen dute.\nHortzak masailezurrarekin batera agertu ziren ornodunetan, nahiz gero multzo batzuetan desagertu egin ziren, dortoketan eta oraingo hegaztietan, adibidez.\nArrain kartilaginosoetan (marrazoak, arraiak, etab.) hortzak zeharkako multzoetan daude kokatuta, eta atzean beste hortz multzo batzuk izaten dituzte aurrekoen ordezko. Kono formakoak izaten dira, eta gehiago dira harrapakinei heltzeko mastekatzeko baino. Izan ere, osorik irensten dituzte harrapakin asko. Antzeko itxura dute teleosteoen hortzek (gaur egun ugariena den arrain multzoa). Arrain multzo horiek guztiek hortz mota bakarra dute (akrodonto esaten zaio), eta hortz horiek albeolorik gabe daude maisailezurrari lotuta. Masailezurreko hortz horiez gainera, arrain mota horiek beste hortz batzuk ere izaten dituzte ahosabaian eta baita faringean ere.\nAnfibioek soilak eta txikiak dituzte hortzak; apo mota batzuek ez dute hortzik. Narrastiek, berriz, era askotako hortzak izaten dituzte: krokodiloek hortz sendoak dituzte, albeoloetan ondo txertatuak (tekodonto motakoak); sugandila batzuen hortzak akrodontoak dira; dortokek ez dute hortzik.\nOraingo hegaztiek ez dute hortzik, baina haien aitzindari fosilek, Archaeopteryxak, adibidez, bazituzten. Estalki adarkara bat duen mokoa eta errota dira hegaztiek mastekatzeko dituzten organoak.\nHortzek ugaztunetan iristen dute garapen maila handiena. Gizakiaren digestio aparatuari dagokion atalean ikus daitekeen bezala, ugaztunen hortzak tekodontoak dira, eta era askotakoak izaten dira (ebakortzak, letaginak, aurreko haginak, eta haginak), eta hortz mota bakoitzak zeregin berezi bat izaten du.\nHauxe zen hasierako hortz-hagin ohikoen hortz formula: 3.1.4.3./3.1.4.3. Ugaztunen baitan, hasierako hortz-hagin horiek aldaketak izan dituzte elikatze mota desberdinetara egokitu izanaren erantzun gisa: intsektujaleak, haragijaleak, belarjaleak eta orojaleak, batik bat. Aldaketa horiek elikagaiak hartzeari dagokion gaian aztertzen dira.\nListu guruinak[aldatu | aldatu iturburu kodea]\nLehorreko ornodunek (anfibioek, narrastiek, hegaztiek eta ugaztunek) izaten dituzte listu guruinak, uretan bizi ez direnez, janaria bustitzeko premia izaten baitute. Guruin horiek garatuago daude ugaztunetan, hiru guruin pare izaten baitituzte. Ugaztun eta hegazti askoren listuak amilasa entzima izaten du, baina beste animalia multzo batzuek ez dute entzima hori.\nFaringea[aldatu | aldatu iturburu kodea]\nFaringea janariaren igarobidea da ornodun guztietan. Organo horrek behe mailako ornodunetan (arrainetan, batez ere) izan du agian aldaketarik handiena, faringean oinarriturik zakatzak eratu baitira, uretako animalia horien arnas aparatua, alegia. Beraz, organo hori askoz garatuagoa dute arrainek eta anfibioen larbek, lurreko beste animalia batzuek baino.\nGoi mailako ornodunetan (ugaztunetan, adibidez), hodi soil bat da faringea, ahoa eta urdaila lotzen dituena. Aurrealdean glotisa du, biriketako eta arnas aparatuko sarbidea, alegia; eta faringearen atzealdean dute abiapuntua belarrietaraino hedatzen diren Eustakioren hodiek.\nHestegorria[aldatu | aldatu iturburu kodea]\nHestegorriak ez du berezitasun handirik, hegaztietan ez bada. Ornodun gehienetan hodi soil bat da, eta haren luzera animalia jakin baten lepoaren luzeraren araberakoa da. Hala, oso organo laburra da arrainetan, eta izaki mota batzuetan ez da urdailetik bereizten. Hegaztiek dute hestegorri garatuena. Aski luzea da, lepoaren oinarriraino hedatzen da, eta paparoa eratzen du, biltegiaren zeregina duen organoa, alegia. Gainera, hegazti mota batzuetan (usoetan, adibidez) esnearen moduko gai bat sortzen du, kumeak elikatzeko erabiltzen dutena.\nUrdaila[aldatu | aldatu iturburu kodea]\nUrdaila, arrain gehienetan, organo independentea da, eta txegoste urinak sortzeko ahalmena du. Multzo horretan baditu, beraz, bere ohiko hiru funtzioak: janariak biltzea, janariak lantzea eta janarien txegoste kimikoa egitea. Arrain batzuek ez dute urdailik, eta hestegorriaren zabalune bat baizik ez da haietan.\nLehorreko ornodunen urdailak kardiasa, fondoa eta piloro eremua dauzka. Zein animalia talde den, desberdinak izan daitezke muki-mintzaren epitelioaren forma eta osaketa. Urdailaren aldakuntzarik nabarmenenak hegaztienak eta ugaztun hausnarkarienak dira:\nHegaztietan, bihijaleetan batez ere, urdailak bi atal ditu: probentrikulua, digestio urina jariatzeko eginkizuna duena, eta errota, gihar horma sendoak dituen barrunbe bakartua. Organo horrek egiten du janariak mastekatzeko benetako lana, eta horretarako hegaztiak harri txikiak irensten ditu, janaria ehotzeko zereginean lagungarri izan dakizkion (gogora bedi hegaztiek ez dutela hortzik).\nHausnarkarietan (behia, ardia, ahuntza, gameluak, etab.) oso konplexua da urdaila, eta lau ataletan dago banatua: zaku handia, zaku txikia, liburua eta gatzagia. Janaria, irentsia izan ondoren, zaku handira edo zaku txikira igarotzen da (zer janari mota den, batera edo bestera), eta bildu eta oratu egiten da. Gainera, barrunbe horiek mikrobio-flora aberatsa dute, eta flora horrek beste ugaztun batzuek baliatzen ez dituzten polisakarido jakin batzuk txegosten ditu (zelulosa, adibidez). Gero, oraindik txegosi ez den janari hori ahora bidaltzen dute han mastekatzeko (hausnartzea), ahotik zaku txikira itzultzen da berriz ere, eta handik liburura eta gatzagira gero. Gatzagia da, izan, benetako urdaila (hestegorriaren luzakin gisakoak dira beste atalak), eta han egiten da txegoste kimikoa.\nHestea[aldatu | aldatu iturburu kodea]\nHestea da txegoste kimikoa egiteko oinarrizko organoa, eta han bakarrik xurgatzen dira elikagaiak. Xurgatzeak, behar bezalakoa izan dadin, ahalik eta elikagai kopuru handiena igaroarazi behar du hesteetako hormako odol hodietara eta linfa hodietara. Xurgatzearen eraginkortasuna handitzeko, handitu egin da elikagaiekin lotura duen heste eremua (ileak, mikroileak, etab.). Ornodun batzuetan badira xurgatze ahalmena handitzen duten beste bi aldakuntza ere: hestea asko luzatzea eta balbula espiraleko heste bat eratzea.\nArrain kartilagosoek dute heste espirala edo balbula espirala duen hestea. Animalia horien hestea labur samarra da, baina toles bat du muki-mintzean, hodi osoan barrena balbula espiral bat eratzen duena. Janariak espiralak eginez joan beharra dauka hodian zehar (torloju amaigabe motako garraio zintetan bezala), eta horrela denbora gehiago egon behar du hestean eta handiagoa da xurgatze eremua.\nHestearen luzera asko aldatzen da izaki mota batzuetatik besteetara. Teleosteoen mailatik gorako izakietan hesteak ez du deskribatu berri dugun toles motarik. Toles mota horren ordez, hesteak luzatu egin behar du eremu gehiago hartzeko. Arrain teleosteo horiek heste itsu batzuk izaten dituzte pilorotik hurbil, janaria biltzeko eta xurgatzeko zeregin berezia dutenak.\nOro har, belarjaleek haragijaleek baino luzeagoa dute hestea, landareek txegosteko zailak diren polisakarido ugari izaten dute eta. Hestearen luzerak zerikusia du orobat animaliaren tamainarekin. Gorputzaren tamaina hestearen eremua baino bizkorrago handitzen denez, hesteak luzatu egin beharra dauka xurgatze eremuaren txikitasuna berdintzeko. Ornodun tetrapodoetan heste meharrari dagokio hestearen zati handiena; heste meharra konplexuagoa da ugaztunetan eta hegaztietan narrastietan eta anfibioetan baino. Batzuetan, ugaztunetan gertatzen den bezala, atal desberdinak bereiz daitezke heste meharrean.\nHeste lodia hodi labur eta zabal bat da behe mailako ornodunetan, eta erabat garatua egoten da ugaztunetan. Kolonaren hasieran heste itsu bat egoten da maiz, eta izaki mota batzuetan heste itsu horretan dago apendize zekala. Heste itsu hori oso handia izaten da belarjale batzuetan (zaldi, karraskari, eta abarretan) eta, mikrobio-flora handia duenez, zelulosa ugari txegosten du. Izaki mota askoren kolonean ere badago mikrobio flora hori.\nKloaka[aldatu | aldatu iturburu kodea]\nUgaztunetan, kolona ondestean bukatzen da, baina anfibioetan, narrastietan eta hegaztietan, ez da ondestean bukatzen da, kloakan baizik; kloaka hodi zabal bat da, eta han biltzen dira gernu aparatuko eta ugaltze aparatuko hodiak ere.\nGibela[aldatu | aldatu iturburu kodea]\nEnbriologiaren aldetik, hestean du organo honek sorburua. Oso garatua dago ia ornodun guztietan. Arrainetan bi edo hiru lobulu izan ditzake eta, hestearen aurrealdean, baita behazuna biltzen duen xixku bat ere. Eredu hori bera izaten dute, aldaera gutxi batzuekin, beste ornodun guztiek ere.\nIgelaren gisako anfibioek lau lobulu izaten dituzte gibelean, eta lobulu bakoitzak hodi zistikoan bukatzen den hodi bana du. Narrastien gibelak bi lobulu izaten ditu; hegaztiek ere bi lobulu dituzte, eta bi hodi koledoko ere behazuna hestera eramateko (hegazti batzuek ez dute behazunik). Azkenik, hiruzpalau lobulu ditu ugaztunen gibelak.\nPankrea[aldatu | aldatu iturburu kodea]\nPankrea egitura bakartu eta independentea da ornodun gehienetan baina, gibela bezala, hestetik sortua da. Hori argi antzematen da kordatu batzuen -Amphioxus eta ziklostomo batzuen (lanparda)- txegoste aparatua aztertuz gero, ez baitute pankreasik, baina bai hestean pankreako zelulen zeregin berberak dituzten zelulak.\nPankrea hesteko leku desberdinetan oinarriturik eratzen da ornodun askotan, eta, beraz, hainbat pankreas hodi elkarrengandik bereizi egon daitezke. Teleosteo mota batzuek ez dute organo hori izaten, edo ez dute batere garatua izaten. Igelak lobuluz betea du pankrea, eta lurreko gainontzeko ornodunetan pankreak ez du aldaketa handirik izaten, lobuluduna izan daiteke eta hodi bat edo gehiago izan ditzake.\nDigestioa gizakiarengan[aldatu | aldatu iturburu kodea]\nSakontzeko, irakurri: «Digestio-aparatu»\nDigestioaren aldiak[aldatu | aldatu iturburu kodea]\nDigestio-prozesua hiru alditan banatzen da:\nAldi zefalikoa: aldi hau elikagaiak urdailera heldu aurretik ematen da eta bertan organismoa digestiorako prestatzen da. Ikusmenak eta pentsamenduek garunaren azala estimulatzen dute. Zapore eta usainaren estimuluak hipotalamo eta bizkarrezur-muinera heltzen dira.\nAldi gastrikoa: aldi honek 3-4 ordu irauten ditu. Urdailaren distentsioak eta pH azidoak estimulatzen dute. Azetilkolinaren askapena emango da eta honen ondorioz, urin gastrikoak eta azido klorhidrikoa (HCl) askatuko dira.\nHeste aldia: hemen aldi estimulatzailea eta inhibitzailea bereizi behar dira. Partzialki txegositako elikagaiek duodenoa beteko dute eta heste gastrina askatuko da. Erreflexu enterogastrikoak berriz, piloroaren uzkurketa eragingo du elikagaien sarrera ekidinez hestera.\nDigestioa pausoz pauso[aldatu | aldatu iturburu kodea]\nDigestioa ahoan hasten da murtxikapenarekin. Elikagaiak listuarekin eta honek dituen entzimekin nahasten dira digestioaren prozesu kimikoa hasiz eta elikadura boloa eratuz.\nElikadura boloa irentsi eta hestegorrian zehar urdailera heltzen da. bertan azido klorhidrikoaren eta zenbait entzimekin nahastuko da kimoa eratuz.\nDigestio aparatuan zehar pH aldaketak izango dira eta honen arabera, hodiaren zati desberdinetan elikagaiak txegosteaz arduratzen diren entzimen aktibazio eta inaktibazioak gertatuko dira.\nHeste mehean, gibelak askatutako behazunari eta areak askatutako pankreako urinari esker, kimoan aurkitzen diren lipidoen degradazioa emango da gantz azido eta glizerina bihurtuz. Proteina eta karbohidratoen degradazioan parte hartuko duten proteasa eta amilasak ere askatuko ditu areak. Nahasketa honi kilo izena ematen zaio.\nDigestioaren amaieran kiloa heste lodian pilatzen da. Uraren xurgapena emango da uzkitik kanporatuko diren gorozkiak sortuz.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2014/06/18 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ Onartutako hitzak digestio eta txegoste dira (Euskalterm, Elhuyar, Euskaltzaindia) eta ez *liseriketa.\n↑ Digestio Zientzia eta Teknologiaren Hiztegi Entziklopedikoa. Zthiztegia.elhuyar.org


Aitor Elortza gogoan zaitugu! - - Hiruka.eus\nAitor Elortza gogoan zaitugu!\nSortu Algorta-Getxo 2018-01-16 13:07\nBeti presente zaitugun arren, gaur bereziki zure memoria plazara atera nahi dugu. Aitor, zure bizitza, Euskal Herriaren alde eta injustiziaren kontra borrokatu duzuenon memoriaren adibide da. Bi estatu boteretsuen aurrean tinko eustea nahikoa ez, eta zure pikaro irribarrea ahoan egiten zenien desafio. Aupa zu!\nAitor Elortzaren bizitza borrokari eta errepresioari lotutako bizitza izan zen. Deserrian jaioa, Frankismoaren gau ilunean, txikitatik lotu zitzaion borrokari, era ezberdinetan. Parisen jaioagatik ere, laster etorri zen Algortara, eta laster ezagutu zuen errepresioaren krudelkeria. Hainbeste maite zuen herri honen kulturan murgiltzen hasia zelarik, bere aita, Gotzon, espetxeratu zuten. Hasieratik ekin zion herrigintzari, kultur arloan murgilduz buru-belarri. Herriarekiko maitasunak, gaztetasunaren errebeldiak eta edozein motatako injustiziak sorrarazten zion ezinegonak, konpromiso handiagoak hartzera eraman zuten Aitor. Konpromiso horrek baina, erantzuna jaso zuen, eta Algortan izandako atxiloketa batzuen ostean, ihesari eman behar izan zion, soilik 19 urte zituelarik.\nBeste hainbat eta hainbat euskal herritarrek bezala, iparraldera egin zuen alde, lehenik eta behin Donibane Lohitzunera. Hainbeste maite zuen Portu Zaharra Santa Barbarakoarengatik aldatu behar izan zuen. Hemen hasi zen Aitorrentzat etengabeko borroka berri bat: etxera aske itzultzea. Ziburun atxilotu eta hilabete batzuk eman zituen Baionako espetxean, bere bizitza betiko gidatu zuen duintasuna galdu gabe. Gose greba bati ekin zion, Fresneseko espetxeko ospitalera eraman zuena. Askatasuna eskuratu eta Bordelera alde egin zuelarik, berriro ere atxilotu zuten, berriro ere aske uzteko. Argi zegoen etsaiak ez ziola treguarik emango.\nEtengabeko atxiloketek sortzen zuten segurtasun ezari urte batzuk geroago Xabier Galdeano hilko zuen GALen mamua batu zitzaion. Torturatik libratzeko egin bezala, heriotzari izkin egiteko Mexikora alde egin zuen Aitorrek. Senideengandik are urrunago, aberritik milaka kilometrotara, irakurtzen eta Portu Zaharra akuareletan betikotzen itotzen zuen herrimina. Jakina da baina, herriaren babesa ez ezik familiarena ere beti izan zuela Aitorrek, etengabe eta denaren gainetik. Bere ama Bixi Unanue, semea Mexikon bisitatu ostean, Algortara ezin itzuli egon zen. Espainiar estatuaren mendekuaren beldur, iparraldean geratu behar izan zuen. Aitor ezin atxilotu, Bixi ezin mederatu, aitaren bila jo zuten. Gotzon Elortza 10 egunez eduki zuten ziega ilunean, 10 egunez torturatu zuten. Aitorrek Euskal Herrira itzultzeko erabakia hartu zuen, amarekin. 1982a zen.\nHamarkadak aurrera egiten bazuen ere, estatuen jarrerak berdin jarraitzen zuen, eta 1991ko maiatzean berriro jazarri zitzaien Aitor, Bixi eta Gotzoni. Atxilotu eta espetxera eraman zituzten ama eta semea. Aita aske geratu zen, berriro atxilotua izateko baina. Espetxetik aterata, Metz-en konfinatu zuten Aitor, paperik gabe, kiderik gabe eta guztizko prekarietatean bizitzera behartuta. Bere sen borrokalariak bultzatuta, konfinamendua hautsi zuen, eta atxilotu eta berriro Metz-era eraman zutenean, Euskal Herrira itzuli zen, legedi arrotza desobedituz, duintasuna lapurtu nahi zietenei duintasuna zer den erakutsiz.\nEuskal herrian eman zituen azken urteak. Izandako bizitzaren gogortasunak baina, marka utzi zion Aitorri. Ez zuen inoiz amore eman, ez zion utzi beste gizarte eredu batean sinesteari, klase gabeko mundu baten ametsari ez zion sekula uko egin. Eta honen alde borrokatzen eman zuen bizi osoa, Algortako txoko ederrenak inoiz ahaztu gabe. Errepresioak garaitu ez bazuen ere, bizitza lapurtu zion Aitorri. Horregatik erantzuleak argiki seinalatu nahi ditugu: frantziar eta espainiar estatua.\n12 urte geroago, zure memoriak bidea argitzen jarraitzen digu. Bixi eta Gotzonen eredua hurbil zenuen, eta horri segika bide zailena aukeratu zenuen, herri honen askatasunaren alde borrokatzearena. Eta guk ere bide horretan urratsak ematen jarraitu dugu. Zure memoriak hauspotuta, hainbat eta hainbat euskaldunen lorratzei segika ibili gara, eta bagoaz garaipenera.\nBaina badaukagu tartea oraindik. Iheslari eta deportatuen drama ez da iragana. Oraindik ere, herri honen askatasunaren aldeko hautua egiteagatik ihesari ekin behar izan zioten ehunaka euskaldun ditugu barreiatuta munduan zehar, asko egoera ezin larriagoan. Aitor deserrian hil zitzaigun, eta ez zen azkena izan. Elortza Unanue familia menderatu ezin izan zuten bezala, ez gaituzte gu menderatuko. Sufrimendua eragiten jarrai dezakete, inoiz justiziatik gertu egon ez den egoera mantenduz, baina ez dute lortuko, orain arte lortu ez duten bezala. Argiki erakutsi dugu ez dituztela beraien helburuak lortuko, ez dutela herri hau asimilatzerik izango. Eterno bilakatzen ari diren sufrimenduak ez du zentzurik, ezta beraien eskema politikoetan ere. Euskal Iheslari Politikoen Kolektiboan adinez oso nagusi diren kideak ditugu, baita gaixo larriak ere. Guk ondorio bakarra ateratzen dugu: Aitor heriotzara kondenatu zutenek, beste hildako bat bilatzen dute. Gure herriaren defentsan jarduteagatik errepresaliatutako kideen kontrako mendekua mugaraino eraman nahian dabiltza, xantaia politiko gisa erabiliz beraien egoera. Garaitu eta garaileen eskema tragarazi nahi digute.\nHonen aurrean, Aitorren kasua bezalako besterik gerta ez dadin, antolatzeko deia egiten dizuegu. Gatazka armatuaren ondorioen konponbideak erabatekoa behar du izan. Ondorioen konponbideak hamarkadetan pairatu dugun biolentziaren eta salbuespeneko logikan oinarritzen den egitura politiko eta legegilearen osagai ezberdinetan eragin behar du. Iheslarien etxeratzea ahalbidetu behar du. EIPK-ko kideek bideari ekin diote, eta konponbidearen aldeko ekimenak biderkatu dituzte. Etxeratze bidea hartzeko ekimena urrats garrantzitsua izan zen, eta horri esker ditugu batzuk gure artean. Doakie, bide batez, merezi duten eta askotan egoerak maila publikoan antolatzea posible egiten ez duen errekonozimendua. Bide luzearen ostean berriro gure artean izateak pozten gaitu. Baina oraindik ere erbestean ditugun kideek argi dioten bezala, herria dugu arnas. Arrazoi politikoengatik eta torturaren beldurrez ihes egin behar izan duten euskal herritarrak segurtasun osoz etxeratzeko beharrezko konpromiso eta babes soziala egituratu behar dugu. Guregatik borrokara lotu ziren eta zor diegu.\nAitor, zure memoria gorde ez ezik, datozenei ere ohorez erakutsiko diegu. Gure memoria ere badelako, gure iraganaz eta gure kideez harro gaudelako. Borrokalari nekaezin, zure aita eta ama bezala, denontzat eredu izan zara.\nGora Bixi! Gora Gotzon!


Elegir un temaNekazaritzaElikaduraEdatekoakKontakizunaBertsolaritzaHerri egutegiaBaserriaSiniskerak eta mitologiaPersonaia mitologikoakGaixotasunak eta sendagaiakFamiliaAndra-gizonen arteko hartu-emonakAbeltzaintzaEtxeko abereakLanerako abereakArtisautza eta ogibideakPerratzaileaErrementariaErroteaErrementariaren lanaJantziakUmeenakIndustriaLantegiakIndustriaGarraioaHerriaEraikinakZerbitzuakUme jolasakHerri literaturaKomunikabideakIrratiaTelebistaEtxeaEtxeko altzariak eta tresnakBabeserako errituakMusikeaBandeaMusikeaNaturaDenporea neurtzekoakGizakiaEretxiakBizitzako aldaketa ohikuneakEzkongaiak eta ezkontzeaArtzaintzaArtzainaArrantzaItsasontziaKontserbakArrainakArrantzaleaPolitikeaErlijinoa eta kultoaAisialdiaDantzaldia, jolasaToponimiaBideaEraikinakLursailakIbaiakauzoaEuskaldunak erbesteanAuzotasuna eta herriaErmandadeakHerri-basoakAuzotasuna eta herria\nEtxeko salea konbidaduentzat, inbitauentzat, erabilten zan. Orduan Gabonzaharretan aitaren arrebak joaten ziran etxera. Piloa batzen ziran. Santiagoetan 30 bat lagun alkartzen ziran, sarritan. Beraz, horreentzako danentzako lekua euki behar zan. Salea horretarako baino ez zan izaten. Osterantzean, ez eben erabilten. Santiago, Santa Ana eta San Inazio egunetan hiruretan jentea egoten zan etxean.


Gabonetan bidaiatzeko app-ak – KZblog\nGabonak hurbiltzen dira eta ,beharbada, opor egun horietan bidaiaren bat egitea pentsatzen ari zara. Gabonak une ona izan daitezke bidaiatzeko eta gure ohiko ingurunetik kanpo Eguberri giroaz gozatzeko.\nBidaia ezazu Gabonetan app onenekin\nGabonetan bidaiatzea pentsatzen ari bazara, interesgarriak izan daitezkeen aplikazio mugikor batzuk erakutsi nahi dizkizugu KZguneatik.\nBidaia antolatzaile bat bezala funtzionatzen duen app-a, zure bidaia planifikatzen eta kudeatzen lagunduko dizun laguntzailea. Zure bidaiaren informazio guztia ikus dezakezu, zure egonaldi, hegaldi eta ibilbideen datuak bezala, hotel-erreserbak…\niOS eta Android–erako erabilgarri\nApp honekin beti 83 herriko 2.600 hiriko garraio publikoko sareei buruz informatuta egongo zara. Garraio publikoko aukera guztiak eskaintzen dizkizu, gehiago komeni zaizun bideari buruz informatuz, autobus, trena eta metroko informazioarekin eta bizikletetako zerbitzu publikoak dauden herrietan ere.\nLekuan egingo duen eguraldi eta bidaiaren iraupenaren arabera, zure maletan sartu behar duzuna antolatzen laguntzen dizun aplikazioa.\nApp bikaina Gabonetan azken orduan bidaia egitea erabakitzen dutenentzako, Espainian eta Europan 10.000 hotel baino gehiagorekiko kalitateko ihesaldi esklusiboak eskaintzen baitizkizu. Zure mugikorrean geolokalizazioa aktibatuta baduzu zauden kokapenaren inguruan eskaintzak ikusi ahal izango dituzu.\nFieldTrip zure telefonoko bigarren planoan exekutatzen den aplikazioa da. Leku interesgarri batetik hurbil pasatzen duzunean aplikazioak abisatuko dizu eta Bluetooth edo kableaz entzungailu batzuk konektatu badituzu lekuari buruz informazioa eskainiko dizu. Zauden hiriaren historia lokalari buruz informatzen dizu eta erosteko eta jateko moda-lekurik onenak gomendatzen dizkizu.\n¿Zure bidaia antolatu nahi duzu? Eman izena KZguneako “Zure bidaia planifikatu” ikastaroan eta ezagutu itzazu tresna eta aplikazio hoberenak garraiobide, ostaturik onena edo interes informazioa bilatzeko orduan\nNork KZgunea| 2019-01-30T11:16:13+00:00\t2018/12/13|Informatika eta Teknologi berriak, Orokorra|Iruzkinik gabe


Shanghai Air Industry & Trade Co., Ltd.\nShanghai Air Industry & Trade Co., Ltd. Shanghai-n dago eta aire konpresoreak eta airea tratatzeko ekipoak fabrikatzen eta esportatzen espezializatuta dago. Bezeroarentzako aparteko zerbitzua eskaintzea dugu helburu, kalitatezko produktuekin eta energia aurrezteko aireko irtenbideekin batera.\nGure produktuen gama pistoizko aire ponpak, zuzeneko bidezko aire konpresoreak, gerriko bidezko aire konpresoreak, oliorik gabeko aire konpresoreak, torloju birakorreko aire konpresoreak, aire lehorgailuak, aire iragazkiak eta produktu horien osagarri guztiak estaltzen ditu. Gure fabrikak 20 urte baino gehiago daramatza konpresoreen alorrean eta 8500 metro karratu ditu 200 langilerekin. ISO9001: 2008 kalitate sistemaren ziurtagiria gainditu dugu eta ikerketa teknikoekin, doitasunezko fabrikazioarekin eta kalitate kontrol zorrotzarekin konprometituta gaude.\nGoian aipatutako aire konpresoreak izan ezik, gure taldeak baliabide eta esperientzia aberatsa bildu zuen azken urteotan ur ponpetan. Bezeroei zerbitzu eta erosotasun gehiago eskaintzeko asmoz, Shanghai Airek ur ponpak eta urak tratatzeko sistemen irtenbideak ere hornitzen ditu prezio lehiakor eta kalitate kontrol onenarekin.\nGure bezeroen konfiantza eta gogobetetasuna lortzen dugu industria guztientzako kalitate handiko aire konprimatuko produktuak fabrikatuz. Gure produktu guztiak errendimendu fidagarria, mantentze erraza eta energia eraginkortasun maximoa lortzeko diseinatuta daude. Mundu osoko 90 herrialde baino gehiagotan esportatzen aritu gara AEBetan, Ekialdeko Europan, Asia hegoaldean eta Latinoamerikan eta bezeroen izen ona irabazten dugu.\nShanghai Air-ek produktuaren garapena eta kudeaketa etengabe berritzen ditu bezeroaren eskaerei erantzuteko. "Kalitatea Lehenik eta Bezeroengan Zentratutako" enpresaren printzipioa oinarritzat hartuta, Shanghai Air-ek bezeroei kalitate oneneko produktuak, energia aurrezteko irtenbideak eta kalitatezko zerbitzua eskaintzen jarraitzen die teknologia aurreratuenekin eta ekipamendu onenekin.\n☆ Teknologia aurreratuarekin eta kalitate kontrol sistema zorrotzarekin nazioarteko estandarrak betetzen dituzten kalitate handiko produktuak eskaintzeko.\n☆ Eman OEM zerbitzua eta produktuak bezeroaren eskakizunen arabera pertsonaliza daitezke.\n☆ Eraginkortasun handiko produkzioa entrega denbora azkarrena bermatzeko.\n☆ Fabrikan trebatutako zerbitzu teknikariak eta 24 orduko zerbitzua laguntza salmenta osteko zerbitzu profesionala eta puntuala bermatzeko.\n☆ Salmenta ordezkariek ingelesez, gaztelaniaz, frantsesez, errusieraz eta arabieraz hitz egiten dute eta, horrela, mundu osoko bezeroek gurekin harremanetan jartzeko eta negoziatzeko erraztasunak ematen dituzte.\nMunduko aire irtenbideetan aditu fidagarriena izatea\nEraiki etorkizuna kalitatearekin, loriatu osotasuna.\nBezeroan oinarrituta, osotasunean oinarrituta eta kalitatean oinarrituta, berrikuntza eta irabazi-irabazi emaitzak.\nAirearen Kalitate Politika Globala\nGogoratu beti kalitatea oinarria dela, horregatik aukeratzen gaitu bezeroak.\nGlobal-Air Core Balioak\nGarapen positiboa lortzeko, ikasten eta berritzen jarraitzeko eta profesionalak eta dedikatuak izateko.


15 Ikusi zuten faraoiaren* zenbait zerbitzarik ere, eta haren edertasuna faraoiari aipatu zioten. Horrela, faraoiaren jauregira eraman zuten. 16 Oso tratu ona eman zioten Abrami Sarairengatik, eta ardiak eta behiak, astarrak eta astemeak, neskame-morroiak eta [...]\nEmakumearen sorrera 18 Gero, esan zuen Jainko Jaunak: «Ez da on gizona bakarrik egotea; egin diezaiodan berari dagokion laguna». 19 Jainko Jaunak, landako abere guztiak eta zeruko hegazti guztiak lurrez moldatu eta gizonari eraman zizkion [...]\n26 Jainkoak esan zuen: «Egin dezagun gizakia; izan bedi gure antzeko, gure irudiko; menpera ditzala itsasoko arrainak, zeruko hegaztiak, abereak, basapiztiak* eta lurrean narrasta dabiltzan piztia guztiak». 27 Jainkoak, beraz, bere antzeko egin zuen gizakia, [...]\nGizasemeak 15 Bai ederra zarela, ene laztana, bai ederra! Zure begiak uso bi! Emakumeak 16 Zu bai ederra, ene maitea, bai zoragarria! Belardia da gure ohe, 17 zedroak gure etxe‑habe, nekostak etxe gain.\nSenar ezkonberria soldaduskatik aske (20,7) 5 «Gizon ezkonberria ez dago soldaduska egitera behartua, ezta beste edozein zerbitzu publiko egitera ere; urtebete geldituko da etxean, edozein betebeharretik libre, hartu duen emaztearekin gozatzeko.\nJerusalem berria 62,1 Sionengatik, ez naiz isilik egongo, Jerusalemengatik, ez naiz geldi egongo, haren garaipena goiz-argia bezala agertu arte, haren salbamenak zuziak bezala distiratu arte. 2 Eta ikusiko dute nazioek zure salbamena, errege guztiek zure [...]\nBaina Rutek erantzun zion: ‑‑Ez eskatu horrelakorik. Utzi zurekin joaten. Zeren zu nora joan, hara joango bainaiz ni ere; zu non jarri bizitzen, hantxe jarriko naiz ni ere; zure herria zein, huraxe izango da nirea [...]\nMaitasunezko iragana oroituz 2,1‑2 Jaunak bidali ninduen Jerusalemgo jendeari bere mezu hau hots egitera: <<Gogoan dut, Israel, nola maite ninduzun gazte zinenean, gogoan zure ezkongaietako maite‑laztana: nola ibili zinen nire ondoren basamortuan, erein gabeko lurrean.\n5 Iritsi zen, bada, Sikar izeneko Samariako hirira, antzina Jakobek bere seme Joseri ondaretzat emaniko lur-sailetik hurbil. 6 Han zegoen Jakoben putzua delakoa. Jesus, bideaz nekaturik, putzu‑ertzean eseri zen. Eguerdi ingurua zen. 7‑8 Ikasleak hirira [...]\nEzkonduen betebeharrak 7,1 Idatzi zenizkidaten galderei erantzunez, hau diotsuet: Ongi dago ez ezkontzea; 2 baina, lizunkeria dela‑eta, gizon bakoitzak izan beza bere emaztea eta emakume bakoitzak bere senarra. 3 Eman biezaio senarrak emazteari zor diona, [...]\nMaitasunaren gorazarrea Orain biderik bikainena adierazi nahi dizuet. 13,1 Nahiz eta gizakien eta aingeruen hizkuntzez hitz egin, maitasunik ez badut, brontze soinulari eta ezkila tintinlari besterik ez naiz. 2 Nahiz eta profezi dohaina izan, nahiz [...]\n1 Aunque hable las lenguas de los hombres y de los ángeles, si no tengo caridad, soy como bronce que suena o címbalo que retiñe. 2 Aunque tenga el don de profecía, y conozca todos [...]


Arrasateko Gaztetxearen 30 urteak Sustatu.eus - Teknologia albisteak\n2021-04-16 : 12:22\nArrasateko Gaztetxearentzat urte esanguratsua da 2021, 30 urte beteko dituelako aurten. Urteurrena ospatzeko bideoklipa atera zuten orain gutxi, eta astebutu honetan, bihar larunbata, apirilaren 17an, Gala Galanta izena jarri dioten ekitaldia egingo dute Arrasateko Amaia antzokian.\nGala delakoan 30. urteurrenaren harira egin duten liburua eta dokumentala aurkeztuko dituzte. Eta zehaztu gabeko sorpresak ere bai... Elegante joateko eskatu diote jendeari, Maritxu Kajoi jaietan egin ohi den bezala. Covid arauak beteko direla ere aurreratu dute, noski.\nEkitaldi hau eta urteurrenarekin lotutako beste batzuk Gaztetxea kudeatzen duen taldeak antolatu ditu, AGAKOk, Arrasateko Gazte Alternatiboen Kofradia Organizatuak, belaunaldi desberdinetako arrasatear gazteak biltzen dituen taldeak.\nAurreko egunetan, aurrekari gisa klip eta kantu bat kaleratu dute, honako hau:\nArrasateko Gaztetxeak izan zituen aurrekari batzuk 1980ko hamarkadaren amaieran, lokal okupaturen batzuetan (tartean Geurea zine abandonatuaren tokia), Arrasateko Gazte Asanblada delakoaren eskutik, baina 1991eko Aste Santuan Ospitale Zaharra zenean gela batzuk hartu zituzten gazte batzuek, baliabidez betetzen hasi, eta hori hartzen da egungo Gaztetxearen aurrekari edo "fundaziotzat". Urteekin, berezko lokala izatera pasatu zen, eta han daude orain, Otalora kalean.\nGala bereziaz informazio gehiago, AGAKOko kide Manex Agirreri egindako elkarrizketa honetan, Goienan.\nHona Galarako egin duten kartela, Kopi Altube AGAKOkoak egina:


Nancy Porsia: «Libian atzemandako migratzaileak desagertu egiten dira maiz» | Mundua | Berria\nGiza trafikoa. Nancy Porsia. Kazetari eta analista\n«Libian atzemandako migratzaileak desagertu egiten dira maiz»\nGerran egon arren, migratzaileek Afrika iparraldeko estatua dute Europarako sarbide nagusia. Porsia kazetari italiarrak azaldu duenez, «Libiak ez du armadarik; miliziak arduratzen dira segurtasunaz».\nAfrika iparraldeko eta Ekialde Hurbileko gatazketan aditua da Nancy Porsia kazetari eta analista (1981, Matera, Italia). Italiaren eta Libiaren arteko akordioak, migratzaileak geldiaraztea helburu duenak, lau urte bete berritan hartu dio BERRIAri telefonoa, eta argi utzi dio zein izan den hitzarmen haren ondorio nagusia: «Negozioetarako bide berri bat zabaldu zien giza trafikoan aritzen ziren miliziei».\nDuela lau urte Tripolik Erromarekin akordioa sinatu zuenetik egoera zaildu egin da iheslarientzat, eta irabaziak handitu trafikatzaileentzat, ezta?\nTurkiaren eta EB Europako Batasunaren arteko akordioak mugarri bat ezarri zuen EBko kide ez ziren herrialdeentzat; besteak beste, Libiarentzat. Bruselaren funtsetatik laguntzak jasotzeko bidea zabaltzen zuen, eta trukean migratzaileen krisia kudeatu besterik ez zuten egin behar. Duela lau urte Italiak eta Libiak migratzaileak gelditzeko akordioa hitzartu zutenean, negozioetarako bide berri bat zabaldu zitzaien giza trafikoan aritzen ziren miliziei. Ez dugu ahaztu behar Libiako milizia askok joko bikoitza egiten dutela; batetik, migratzaileengandik dirua irabazten dute haiek toki batetik bestera mugituz, eta, aldi berean, segurtasun indarren rola betetzen dute migratzaile horiek berak itsasoan geldiarazi eta Libiara itzularaziz.\nBide berriak urratu zituen, beraz, akordioak.\nHori da. Hitzarmena sinatu ostean kontrabandoan edo giza trafikoan aritzen ziren, eta estatuarekiko harremanak zituzten milizia asko ohartu ziren are irabazi handiagoak izan zitzaketela migratzaileak atzemanez. Konturatu ziren migratzaileak harrapatu eta atxilotze guneetara eramanez ia irabazi berak lortuko zituztela, eta estatuaren onespena ere lor zezaketela. Ez dugu ahaztu behar Libian miliziak arduratzen direla segurtasunaz. Milizia horiek helarazten diote informazioa Barne Ministerioari edo Defentsa Ministerioari. Diruaz gain, legitimazioa ere lortu nai izaten dute.\nAipatu dituzun milizia horiek berak aritzen dira giza kontrabandoan?\nBai. Libian ustelkeria izugarria da. Hala ere, 2017an akordioa sinatu eta berehala, milizia gehienak migratzaileak atzematen eta atxilotze guneak zabaltzen hasi ziren, nahiz eta jakin hori legez kontrakoa zela, pentsatuz hori zela gobernuaren errekonozimendua lortzeko biderik azkarrena.\nJakin daiteke zenbat pertsona erortzen den urtero milizia horien eskuetan?\nEz. Ezinezkoa da. Gainera, atzemandako migratzaile horiek desagertu egiten dira maiz, erregistratzen ez dituztelako edo bahitzen dituztelako, edo besterik gabe, ihes egitea lortzen dutelako. Adibide bat jarriko dizut. Akordioa indarrean sartu zenean, 2017ko uztailean, Tripoli mendebaldean giza trafikoan aritzen zen miliziarik handienetako batek, egun batetik bestera, abandonaturik zegoen espetxe zahar bat hartu zuen, eta atxilotze gune gisa zabaldu. Milizia horrek itsasoratzeko zain zeuden migratzaileak hartu zituen pilatuta zeuden kanpalekuetatik, eta espetxean sartu zituen, soilik erakusteko Italiako Gobernuari gai zirela haientzat arazo zena kudeatzeko.\nBestalde, kostazainek atzematen dituzten migratzaileak, maiz, ez dira Nazio Batuen Erakundearen erregistro guneetara heltzen, desagertu egiten dira, dela ziega sekretuetara eramaten dituztelako haien truke erreskateak eskatzeko, edo dela lan behartuetarako baliatzen dituztelako.\nZergatik ez dituzte erregistro ofizialetan jasotzen, kostazainek zenbatu ostean?\nEz dutelako beharrik. Itsasoan erreskate asko egiten dituztela erakutsi behar dute akordioari eusteko, eta Europari frogatzeko gai direla eskatu dieten lan zikina egiteko, baina hortik aurrera ez die kezkarik sortzen zer gertatzen den migratzaile horiekin.\nBestalde, ez dugu ahaztu behar Libia gerran dagoela. Duela hilabete batzuk, esaterako, [Khalifa] Haftarrek Tripoliren aurkako erasoaldia abiatu zuenean, ia erabat eten zen migrazio fluxuen gaineko kontrola, miliziak defentsa lanetarako behar zituztelako.\nBaina egoera horretan ere Libiak migratzaileentzako pasabide garrantzitsua da gaur egun ere.\nBai, eta bada horretarako arrazoi garrantzitsu bat, Libiak ez duela armadarik. [Muammar] Gaddafik agintea eskuratu eta berehala desegin zuen, bere aurkako estatu kolperik egon ez zedin. Aldiz, gainontzeko herriek armada sendo bat dute, baita Tunisiak berak ere. Horregatik, nahiz eta herrialde hura Europatik are gertuago egon, migratzaileek nahiago dute Libiara jo.


Gazteleraz atera dugu euskararen egunean « Etxebarri\nGazteleraz atera dugu euskararen egunean\nAbe3 by arantzabal\nGaur, eta gaur bakarrik, gazteleraz atera dugu Goiena papera. Hau horrela egin eta zorionak baino ez ditugu jaso goiz osoan. Egia esan, oso pozik gaude hamar bat aldizkarik egin dugun hautuaz. Hain zuzen ere, gure hautua euskaraz egitea dela esan dugu eta 365 egunetan horrelaxe egingo dugula azaltzeko erabili dugu zenbaki hau.\nEz bakarrik esateko zer egin dugun, baita gure egitekoetatik gertu egon daitekeen jende hori animatu dadin euskarara, animatu dadin gurekin konpartitzera. Aberastu baino ez gaitu egingo gerturatzen den horrek eta zintzo esan diegu oso gogoan ditugula 365 egunetan.\n2014an AIARALDEA aldizkariak izandako ideiari jarraiki, Beterri-Buruntzaldeko AIURRI, Araban banatzen den ARABAKO ALEA, Elgoibarko BARREN, Debagoienako GOIENA, Uribe- Kostako HIRUKA, Urumeako KRONIKA eta Lasarte-Oriako TXINTXARRI aldizkariek salbuespena egin dute gaur, eta erdarazko zenbaki berezia argitaratu dugu, euskara ulertzen ez dutenei euskal komunitatearen berri emateko.\nPentsatzen dut gehien-gehienak ulertu dutela zergatik egin dugun eta babes handia jaso dugunez, horrekin geratzen gara. Merezi izan du. Ezin ukatu baja bat ere izan dugula eta sentitzen dugu bazkide horri ez badiogu ondo helarazi gure intentzioa.\nEkintza hau Goienak egin du errektore kontseilu guztia ados egonik, bai bertan dauden alkateak, bai gure enpresaren gehiengoa duten euskara elkarteak eta baita Goienako lan bazkideak ere.\nHainbat arrazoi izan ditugu gogoan. Hemen ez ditut denak jarriko, baina bai erabili ditugun asko:\nToki hedabideek euskara hutsez zergatik egiten duten lan beraiei azaltzeko: euskaldunok euskarazko komunikabideen bidez informatuak eta entretenituak izateko ditugun aukera bakarretako bat delako toki hedabideena, erdal kiosko zabal eta aberatsekin alderatuta, arnasa hartzeko irla txiki bat. Mundutik datozkigun hizkuntza anitzetako telebista kate, Internet bidezko proposamenekin alderatuta, helduleku ezinbesteko bat. Gaztelerak baditu kioskoan ehunka argitalpen, euskarak oso gutxi.\nEuskara hutsez funtzionatu eta komunikatzen badugu ere, komunikabideok herritar guztientzat direla azaltzeko. Euskaraz ez dakitenen albisteak, kolaborazioa, babesa… behar ditugula esan eta proiektuko partaide izan daitezen gonbidapena luzatzeko.\nEuskal Herrian tokiko informazioa zabalen eta ondoen lantzen dituen medioak Tokikomen gaudela azaltzeko, alegia, Euskal Herrian tokiko informazioa jasotzeko euskarazko medioak direla erreferentzia.\nTokiko hedabideen bidez ere euskarara hurbildu daitezkeela azaltzeko, inguruko familiarteko-lagunak tokiko hedabideetara hurbiltzeko zubi izan daitezkeela (inkesta batzuetan argi agertzen dela euskara ondo ulertzen ez duten askorentzat ere erreferentzia direla tokiko hedabideak). Euskara ikasteko ere tresna onak dira tokikoak, gertukoak, motibagarriak.\nTokiko hedabideak beraien (euskaraz ulertzen ez duten lagunen edo euskaraz funtzionatzen ez duten entitate/elkarteen) kezkak, eskariak eta lanaren berri zabaltzeko leku ere badirelako. Informazio iturri izateaz gain, Tokiko hedabideak informazioa zabaltzeko tresna dira eta ateak zabal-zabalik dituzte beraiek ere. (Komunitatea modu zabalean ulertzen dugulako, euskaraz zabaltzea baldintza den arren, erdaldunak ere komunitateko parte sentitzen ditugulako)\nHerriko enpresa eta komertzioentzako tokiko hedabideek plus bat eskaintzen dutela azaltzeko: zabalkundearena eta gertutasunarena. Multinazionalak baino egokiagoak dira euskal tokikoak inguruko komertzioarendako.\nEkimen puntual eta berezi baten bidez gure hedabideon lana ohikoa ez den espazioetan aurkezteko; erdal hedabideetan euskarazko tokiko hedabideen berri zabaltzeko. Ezagutzen ez gaituztenentzat ere erreferentzia bihurtzeko.\nErdaraz egingo dugu, eta erdaldunengana heldu. Hala ere, euskaldunengan ere sortu gura dugu inpaktoa. Balorean jartzeko balio lezake gaztelera hutsez egingo bagenu zer galduko genukeen irudikatzeak.\nEuskaraz jakin ez arren dezente dira begi onez ikusten dituztenak gure hedabideak. Horiei ere gura diegu mezua zabaltzea eta eskertzea hor egon izana. Gainera, gure hautuaren zergatiak transmitituko dizkiegu.\nEuskara – komunitatea\nEuskaraz ez dakitenei euskararen egoerari buruzko informazioa helarazteko (ez baitakite euskararekin zer gertatzen den, askok).\nEuskararen berreskurapenean gabiltzanok egiten dugun lanaren berri, euskaraz ez dakitenei jakinarazteko. Zer egiten dugun, zergatik eta zertarako.\nEuskaraz ez dakiten herritar asko eta askoren ahalegina euskara berreskuratzeko oso garrantzitsuak izan direla, direla eta izango direla beraiei aitortzeko.\nEgunerokoan euskaraz argitaratzen edo ekoizten dugun hori ulertzeko gai ez badira ere, honelako proiektu bati eskaintzen dioten espazio eta baikortasun begirada guztiei eskertzeko.\nEuskararen berreskurapenaren bueltan beraiek egin dezaketenaz gogoeta eragiteko.\nEuskaldundu diren herritarren testigantzak beraiei helarazteko. (Zuk ere ahal duzu.)\nEuskara aurrera ateratzea guztion proiektu komuna dela beraiei helarazteko, beraiekin kontatzen dugula eta elkarrekin aritu behar dugula esateko.\nEuropan hizkuntza gutxitu gehiago badirela eta hauen erabilera eta sustapena bultzatzen dituela Europako Kartak, bizikidetzarako elementu funtsezko gisa aitortuz. ” Eskualdeetako edo eremu urriko hizkuntzak eta haien berezko kulturak errespetatzeak ez ditu banantzen herrialdeak, batzen baizik, eta hizkuntza- eta kultura-jatorri ezberdina duen jendea bateratzeko modu onena eta, askotan, bakarra da”\nEuskal Herrian bertan 100 hizkuntzatik gora ditugula jakinarazteko eta gazteleraz haragoko hizkuntza eremu aberats bat bizikidetzan dagoela aitortu eta balioan jartzeko.\nEuskarak aurrera egin dezan euskaraz ez dakitenek eman beharreko urrats horietan gurekin kontatu ahal dutela jakinarazteko.\nEuskara ikasten ari direnak oraindik gure komunikabideak ulertzeko gai ez badira ere, laster lortuko dutela baikorki animatzeko.\nHizkuntza handien (gazteleraren) inertziak konturatu gabe hizkuntza txikiak jaten dituela eta oraindik lan handia egiteko dugula jakinarazteko. Nork kontatzn dizkizu zure herriko kontuak bertatik bertara?\nEuskaraz bizitzeko gure nahia eta beharra gure bizitzan oso garrantzitsuak direla transmititzeko eta gaur egun ere auzolanean aritzeko beharra dagoela eta horretarako prest gaudela beraiei helarazteko.\nHerri honetan euskaraz bizitzea posible izateko, denon ahalegina behar dela azaltzeko\n“Euskararen gaia” euskaldunon gaia bakarrik ez dela azaltzeko, gizarte guztiaren gaia dela kontatzeko; bakoitzak beretik lagundu dezakeela etorkizunean bizikidetzan urratsak eman eta nahi duenak euskaraz bizitzeko hautua egiten\n← Interneteko bideo-publi honekin kale\n“Barruak astintzen” lana saritu du Agifes elkarteak →\nOne comment on “Gazteleraz atera dugu euskararen egunean”\nAsier Osinaga (e)k dio:\n21:19 2015(e)ko abenduaren 3a\nEarra izan dok Iban!!!!!\nTokikom(e)k Tokikom bidalketan


Ikasturte berrirako eskaerak zerrendatu ditu Tolosako EH Bilduk - Tolosa - Tolosaldeko ataria\nIkasturte berrirako eskaerak zerrendatu ditu Tolosako EH Bilduk\nJon Miranda Labaien 2018-09-13 14:22\nLegealdia bukatu baino lehen, egiturazko gai batzuk konponbidean jartzeko eskatu dio udal gobernuari: osasun zerbitzu publikoa, kalitatezko garraio publikoa, eraikin publikoen erabilera plana eta auzoen zaharberritze plana.\nTolosak baditu egiturazko gai batzuk, zuzenean herritarren bizitza kalitateari eragiten diotenak. EH Bildu udal taldearen iritziz, EAJ-PSE udal gobernuak ez die gai horiei «behar bezala erantzun». Lore Agirre zinegotziaren esanetan, «legealdi ia osoa joan da eta arazoek hor diraute, bideratu gabe jarraitzen dute legealdi hasieratik mahai gainean zeuden gai askok».\nHala ere, koalizio abertzaleko kideen ustetan, udalbatzari oraindik bederatzi hilabete geratzen zaizkio lanerako, eta beraz, erronka batzuk planteatu nahi izan ditu prentsa aurrean. Tolosaldean kalitatezko osasun zerbitzu publikoa lortzea da horietako bat. Kristina Pelaez zinegotziaren esanetan, «EH Bildurentzat ezinbestekoa da beste eskualdeen pareko osasun zerbitzua izatea». Hurrengo legealdian eskualde ospitale publikoa izango dena gauzatzen hasteko, gehiago luzatu gabe proiektua lantzen hasteko eskatu du. Proposamen konkretua egin du: «Proiektu arkitektoniko eta sanitario zehatz bat landu behar da, eskualdearen beharretara egokituta».\nHerrian zein eskualdean kalitatezko garraio zerbitzua bermatzea ere, lehentasunezko gaitzat du EH Bilduk. Aurreko ikasturtean, hiribus zerbitzuarekin arazoak egon direla nabarmendu dute koalizio abertzaleko zinegotziek, «herritarrak zerbitzu gabe eta langileen lan baldintzak bermatu gabe egotea ekarri dutenak». Udal gobernuak egoera honi irtenbidea emateko urtebeteko kanpo kontratazioa egin du, baina Pelaezen ustez, «hiribusarena zerbitzu publikoa izanik, udalak zuzenean eskaini beharrekoa da». Uda aurretik, kudeaketa publikoari buruzko azterketa egingo zuela agindu zuen udal gobernuak eta emandako hitza betetzeko eskatu dio oposizioko lehenengo indarrak.\nForu Aldundiak kudeatzen duen eskualdeko autobus zerbitzua ere etenda dago langileak euren lan baldintzak duintzeko duela zortzi hilabete hasi zuten greba dela eta. Horren aurrean, Gipuzkoako Foru Aldundiaren eta langileen arteko bitartekari lanak burutzeko, eskatu dio EH Bilduk udal gobernuari. Agirreren esanetan, «bai osasun edo garraio publikoari dagokion gaietan esaten zaigu eskuduntza ez dela udalarena, baina kontuan izanik eskuduntzak dituzten erakundeetako ordezkariak eta udal gobernukoak talde berdinekoak direla, uste dugu eragin dezaketela. Lan lerroak, azkenean, errazagoak dituzte».\nBukaera behar duten gaiak\nOraindik lan egiteko denbora badagoela iritzita, erronka horiei eutsi behar zaiela uste du EH Bilduk, «ezin da beste aldera begiratu». Esate baterako, udalak jabetzan dituen eraikinen egoera eta erabileraren azterketa amaituta, hauen erabilera eta beharrezko egokitzapen lanak zehazten dituen plana adostea proposatu dio koalizioak EAJ-PSE udal gobernuari. «Inbertsio handi bat eskatuko du honek, kudeaketa konplexua du, baina erabakiak hartzen hasi beharra dago, gaiak urte askotako finantzaketa plana eskatzen duelako».\nAuzoen zaharberritze planaz ere hitz egin du Pelaezek eta San Esteban auzoaren kasua aipatu du zehazki. Legealdi hasieran, gobernuak gaia berriro mahai gainean jarriko zuela esan arren, aurrera pausurik ez dela eman esan du EH Bilduko zinegotziak, «gaia tiraderan gorde nahi du udal gobernuak eta hori onartezina da; San Estebanek ezin du gehiago itxaron».\nAgirrek gaineratu du, Plan Orokorra legealdiz legealdi udalak «arrastaka» daraman gaia dela eta orain indarrean dagoenak, beste garai bati eta beste egoera ekonomiko bati erantzuten diola. «Horretan udalbatza osoa ados dago. Beraz, ezinbestekoa da lanean jartzea eta hurrengo udalbatzari lana aurreratuta uztea». Bide batez, diru-laguntzak jasotzeko herritarrek helarazi dizkieten kexen berri eman dute EH Bilduko zinegotziek: «Udal gobernuaren ardura da mekanismo eraginkorrenak jartzea, herritarrek eta eragileek diru-laguntzak garaiz jaso ditzaten, udalak beren funtzionamendua nahasi eta zaildu gabe».


Mercadonaren esne-donazioa Lleidan - Mercadona\nKonpainiak Hacendado 100.000 litro esne oso baino gehiago eman dizkie Kataluniako lau elikagai-bankuei.\n2018an, 179.000 kilo elikagai eta premiazko beste zenbait produktu eman dizkie Mercadonak Lleidako eskualdeetako zenbait erakunde eta ongintzazko elkarteri.\nMercadonak Hacendado bere markako 13.500 litro esne oso eman dizkio gaur Lleidako eskualdeetako elikagaien bankuari, bi aldeek sinatutako hitzarmenari jarraikiz. Donazio honek bat egiten du Gironako eta Tarragonako eskualdeetako elikagai-bankuei egindakoarekin; eta segida izango du datozen hilabeteetan, Bartzelonako elikagai-bankuari egingo zaionarekin. Hala osatuko du supermerkatu-konpainiak 2019an emango dituen 100.000 baino gehiago esne-litroak.\n2010ean hasi zen Mercadonaren eta Kataluniako Elikagai Bankuen Federazioaren arteko harremana (lau elikagai-bankuk osatzen dute federazioa), urte hartan supermerkatuetan eta merkatuetan premiazko elikagaiak jasotzeko egin zen kanpainaren ondorioz. Bi helburu nagusi ditu banaketa-katearen eta ongintzazko erakundearen artean duela bederatzi urte hasitako harremanak: batetik, elikagai-bankuen eskura jartzea Mercadonako dendak elikagaiak jasotzeko antolatzen dituzten kanpainetan; eta, bestetik, premiazko elikagaiak ematea, elikagai-bankuek premia duten pertsonen artean banatu ditzaten produktuok ongintzazko erakundeen bitartez.\nEsnea emateko antolatutako ekitaldian, Joan Saura Lleidako Elikagai Bankuko lehendakariak honela esan du: “esnea funtsezkoa da elikagai-bankuek egoera ahulean dauden familiei laguntzeko egiten duten lanean, nutrizio-balio handia duelako”, eta “elikagai-bankuek ezingo lukete jarduera hori egin erantzukizun soziala duten enpresen laguntzarik gabe, eta Mercadona da horietako bat”.\nBeatriz Feced Lleidako Mercadonako Kanpo Harremanetarako zuzendariak “pobreziari aurre egiteko elkarrekin egindako bidea” eskertu dio elikagai-bankuari, eta honela azaldu du 13.500 litro esneren donazioa: “Gure inguruan premiarik handienak dituzten pertsonei laguntzeko gure ekarpen txikia da".\nJoan Saura Elikagai Bankuko lehendakaria eta Beatriz Feced Lleidako Mercadonako Kanpo Harremanetarako zuzendaria Lleidako eskualdeetako elikagai-bankuko patronaleko kideekin.\nMercadonak gizartearekin dituen konpromisoetako bat da gizarteari itzultzea gizartetik jasotzen duenaren zati bat. Horretarako dauka, hain justu ere, Erantzukizun Sozialeko Plana. Konpainiaren alderdi sozial eta etikoa garatzeko, zenbait jarduera-ildo jasangarri erabiltzen ditu planak, hazkuntza partekatuaren aldeko jardunaren sendogarri, guztiak ere.\nPolitika horri jarraituz, Lleidako eskualdeetako elikagai-bankuarekin elkarlanean aritzeaz gain, beste zenbait produktu ere ematen dizkie supermerkatu-kateak Lleidako bi jantoki soziali: La Panera jantoki sozialari eta Jericó Fundazioarenari. Donazioa egunero egiten da, astelehenetik larunbatera bitartean, Mercadonaren baliabide logistikoei eta giza baliabideei esker. Mercadonak jantoki sozialetara eramaten ditu egunero produktuak, eta kalitate- eta segurtasun-kondiziorik onenetan banatzen, boluntarioek, gero, otorduak presta ditzaten.\n2018an, elikagai eta premiazko beste zenbait produktutan, 179.000 kilo inguru eman zizkien Mercadonak Lleidako zenbait gizarte-erakunde eta ongintzazko erakunderi, hau da, 3.000 erosketa-orga, gutxi gorabehera.


Irekia Eusko Jaurlaritza - Gobierno Vasco :: Eusko Jaurlaritzak bihar kontsultatuko du gabonetako aparteko soldata mantentzen duen ala ez\nEusko Jaurlaritzak bihar kontsultatuko du…\n<iframe src="https://www.irekia.euskadi.eus/eu/embed/videos?flv_video=2012%2F11%2F21%2Fconsejo_gobierno%2Fconsejo_gobierno.flv" width="320" height="210" allowfullscreen></iframe>\nIdoia Mendia, Gobernuaren bozeramailearen esanetan, Eusko Jaurlaritzaren borondatea aparteko soldata mantentzea da "dirua dagoelako". Bihar, Jaurlaritza eta EAJ bilera bat egingo dute gai honi buruz hitz egiteko. Bilera "kontsulta" moduan egingo da eta Mendiak esan duen bezala "azkenengo erabakia Gobernuak hartuko du".\nEusko Jaurlaritzako bozeramaile Idoia Mendiak, Lehendakaritzan (Gasteiz) izan den Gobernu Kontseiluaren ondorengo prentsaurrekoan egin ditu adierazpenok.\nAzaroak 25, “Emakumeenganako indarkeria desagerrarazteko nazioarteko eguna”\nAzaroaren 25a dela-eta, hau da, Nazio Batuen Batzar Nagusiak “Emakumeenganako indarkeria desagerrarazteko nazioarteko eguna” aitortutako eguna dela-eta, Eusko Jaurlaritzak indarkeria matxistaren aurkako gaitzespena agertu du.\nEusko Jaurlaritzak, adierazpen instituzional bat egin du: Beldur Barik programaren edukiekin bat dator, gazteak indarkeria matxistaren gainean sentsibilizatu eta hura prebenitzeko moduak lantzeko tresna gisa. Herritarrei gonbit egiten die konpromiso pertsonalak eta kolektiboak hartzeko, emakumeen eta gizonezkoen arteko berdintasunaren alde, baita edozein indarkeria edo diskriminazio sexista gaitzesteko ere. Gonbit egiten die herritar guztiei, eta bereziki neska-mutilei, azaroaren 25ean, Emakumeenganako Indarkeriaren Kontrako Nazioarteko Eguna dela-eta izango diren ekitaldietan era aktiboan parte hartzera.\nEusko Jaurlaritzaren Kontseiluak hartutako erabakiak (2012.11.21)\naieteko_konferentzia_eu.mp3 behera kargatu (400 KB)\naparteko_soldata_eu.mp3 behera kargatu (800 KB)\nemakumeen_indarkeria_eu.mp3 behera kargatu (700 KB)\naieteko_konferentzia_eu.mpeg 20 MB\naparteko_soldata_eu.mpeg 30 MB\nemakumeen_indarkeria_eu.mpeg 30 MB\nZerga-amnistia “bidegabea” da


Jon Ingelesak aurre hartu die oilarrei. Ohetik jagi eta eskaratzera jo du artez. Karrajuan doalarik Onofreren arnaskera aditu du, sakoneko loan. Ate-zirrikitutik kirik eginez Adelaren burua ikusi du, gizonaren besoa samaren inguruan. Katamixarrak baino isilago, ekonomika iziotu du, suak edonon egiten ohituta dagoenaren trebetasunaz, begi-kliskada batean, eta komunera joan da. Hantxe entzun du lehen oilarra, portuan oihartzun eginez bezala, kikirikiak melata eta kresal usainez, arrantzaleen oihuetan estekaturik bait datozkio. Berriro eskaratzean, lapikoko kafea atontzeari ekin dio.\nUra irakiten hasitakoan kafeauts-eskukada eder bi bota ditu lapikotxoan, burbuila eta uhintxoak sortaraziz. Mendiko usain ohiak bete dio Joni barruko ezkutalekurik gordeena ere. Haietaraino ere sartzen zaizkion kafearen lurrineko orratzek min ematen diote, aldioro. Goiz berri bakoitzeko, mendian emandako berdintsu edo antzeko beste bat du oroimenean. Denak birritan bizi izan arte goizak sufrimenduz hasi beharko dituela daki eta, gogoeta berau eginez mina hantxe bertan hasten zaio leguntzen. Gaurko goizaren argitasuna eta portu-usaina Llaneseraino ausartu ziren haretakoen bikiak egin zaizkio. Bada, samin keinua ezpainetan, idazluma eta paperen baten bila hasi eta aparadorean aurkitu dituenean kafeak behar izaten duen tartea iragana dela erabaki du.\nKafea xurrutada laburretan edan bitartean idazteari ekin dio. Gero, katilu hustua sukaltarrian uretan pasa eta idaztoharra mahaian utzita, atera egin du pauso bitan. Jo dion danbadatxoa nahikoa izan da Onofre iratzartzeko.\nKalerako eskaileretan behera doazen pausuen hotsei adi geratu da Onofre, zirkinik ere egin gabe, berari hain ozen eta bizi datozkion zaratei beste ezer erantsiz gero Adelaren loa akabatu behar bailitzan. Halako batean geldi geratu dira pausoak. Laguna kolarrean zerbaiten bila diharduela jakin du Onofrek. Aurkitu eta atzera ekin dio ibiltzeari. Jonen oihartzunak iraungi direnean gela barrura crescendoan datorren argia baliatuz emakumearen aurpegia trabeska ikusi ahal izateko keinu ñimiño bat egiten ausartu da. Bake-aire batek leguntzen ditu Adelaren ezpain lizun-lodiak. Onofrek ez du bere bizi guztian lehenago goiz honetako barne-giroa izan. Beethovenen Bederatzigarreneko adagioko ekurutasun arraia dario. Erabakiak egiteko tenorea. Besoa Adelaren lepotik sugearena eginez ateraz, jagi egin da.\nKafe usainaren arima ahuldua aditu du, sukaldean hil-aginean. Etxeak izpiritu berri batek habitatzen duelako hatsa nabari du denean. Beraren ezjakituan egindako exortzismoren batek itzal ikustezin guztiak uxatu dituen moduan dago. Exortzitzaile, ostera, ohean dagoenari eritzi behar diola uste du. Alkandora jantzi gabe bere bularraldea ferekatu du Onofrek, Adelaren hitzak gogoan.\n«Misterio hutsa dozak», ekonomikako suari putz egiteko eran makurtu denean esan du, ozen, han besteren bati hitz egin moduan,Anaren tioren hitzak gogoan. «Andrak!». Komunera joan da gero. Hango gauza gehienetan emaztearen hatsa dabilela ohartu da.\nMahaira jesarri arte ez dio Juanen oharrari erreparatu. Agur laburra da, berari «Onofre lagun andiari» zuzendua, guztiagatik eskerrak emanez. «Tira, nora hoa orain be, zoro halakoa?». Oharrari begira soraio geratu da, geldi kafe-katilua ezpainen aurrean.\n«Nora doian? Kokolo halakoa! Nora doian dinok? Nora doian?». Onofre sutan altxatu da mahaitik, txarrakatilu guztiak aidean. Paperak ere hegaz egindu eta, behetik batzeko makurtu denean beste aldean idatzirikoa ikusi du. Adelari zuzendua da. Sidecarra aldez aurretik esandako orduan eta lekura ekartzeko diotso.\nAdela! Onofre gelan sartu eta hantxe jantzi da, arin eta isil, emakumearen arnaskeraren konpasean hegan diharduten pinpilinpausa ikustezinak ikaratuz gero iratzartu egingo duelakoan. Juan trenbidetik arrapaladan txalupara etorri zenekoa argazki finko egin zaio oroimenean. Kalerako bidean xehetasun guztiekin jantzita berrikusi du laguna, orain atea zabaltzean udako den argia orduko negu hartako goizera igaro balitz ere berdin.\nBesartean du Onofrek Jon, batelean, eta, hara, gabardina azpian fusilik ez dagoela ohartu da, orain bai, buruan finko geratu zaion argazkiak erakusten bait dio. «Hantxe non-edo-non itxi juan ba fusila».\nCiclonen odola mendekurik gabe gera ez ledin gura izan ez zukeen moduan, Adela tartean izateak eragiten dion ikarak ahora dakarkio orain bihotza, Jonek fusila trenbidearen inguruan utzi bazuen zerbaiterako utzi zuela eta, zer horren eguna iritsia dela bait daki. Eztropezuka etorri da eskaileretan behera.\nKalea zapaldu dueneko lar arin doala konturatu da eta, astiroago gura izan du ibili. Hain goiz izateko mundua bait dabil herrian. Nora ote doan susmoa hartuko diotela, Onofrerengan karramarroa leku eske hasi da. Chester bat iziotu du.\nPortuan itsasuntziak atontzen dihardute. Ez dago arrainetarako ordurik, goizaldeko lehen orduko hotsak ez dira betiko zereginetakoak izan. «Ezer ez dok betikoa izan», Adela etorri zaio burura eta, artegatasunaren baitatik sortuz, beste sendimendu batek gotortasuna dakarkio hankartera. Caudilloari urez doazkio ikustera arrantzaleak. Talara hurreratu da. Han da Azor yachta.\nGoizaren ederra urgainean laban joan dadin utziz moduan lepoa eman dio eguzkiari. Sekula egiten ez duena egin du. El Correo Español eta La Gaceta del Norte erostera jo du, bidean blaust topatzen dituenei jaramonik egin gabe. «Arrainandiaren programa jakin behar dok».\n«Viaje inaugural de su Excelencia el Caudillo» diote biek, Arrainandiaren aldeko laudoriotan urtuz.\nPeriodikoek diotenaren bidez Juanen buruan dabilena igarri uste izan du. Behiolako sutatsuaren usaina datorkio oroimenera eta oraingo danbadaren ostean zelan alde egitea pentsatu ote duen, Adelarekin sidecarrean bada burutik dagoela erabaki du Onofrek. «Hoa bertara eta esaiok», bere buruari egin dion aginduak berak esan dio Jonek non izan behar duen momentu honetan. «Argizuloan!».\nArgizuloaren ingurua baso sarria da, itsasoko haizeak orrazten dituen gaztainondo, haritz eta lizar gazteen adaburuek leuntasunez taiutua. Burdinbidea bere azpian joan dadin zulatzean bere horretan geratu da ia, materialeak garraiatzeko xenderak diren zauriak gorabehera. Eurotariko batean behera ailegatu da Jon argizuloaren ertzeraino, Onofreren kolarrean hartu duen zakutoa lepoan. Zakutoa behean utzita, tximinioarena egin du, zalu, irekiguneaz baliaturik trenbidera jausteko. Epifanio Gomez hura akatu zueneko lekuan izan da berriro.\nTuneleko barneazal ozkatsuan pikatxoiz zulaturiko sartunearen bila ekin dio. Idoro duenean makartu egin da Jon itsutasunean. Trenaren txistua aditu du orduantxe. Luze etzun da, eta burdinbideari eusten dion montxorraren eta tuneleko hormaren artean dagoen ubidetxoko basatzaz melatu da. Trenaren haizeak bihotz-bete amorru berri ekarri dio. Hortxe doa El Caudillo garraiatu behar duen gaurko convoy berezia. Etzundako egokeratik kendu barik sartunera luzatu du eskua, hirurlau harri kendu eta zerbaiti eusteko. Fusila, Onofreri etxetik kendu zion manta zaharrean bilduta.\nOnofreri bake apurra ekarri dio Caudilloren egunekoaren berri zehatzago jakiteak. Egunkari faxista biek diotenez, arratsaldeko bostetan izango da estreinatzeko txangoa. Lehenago ministroak eta probintziko autoridadeak bilduko dira eta arrantzuntziek omenezko aurreskua egingo diote itsasoz. «Goiz hasi dozak ba», portuan utzi dituen arrantzaleen lanak gogoan egin du errepiderantz, soraio. Klaxon hotsak iratzartu du.\nOnofre! atzera begiratu du, eta zapaltzeko eran izan den autoarena txantxa hutsa izan dela ohartu da.\n«Hara berton txakurkume halakoa», Luisen Haiga garbitu berriko dirdiretara joan zaizkio begiak. «Nora hoa hain goiz ba?», esan bitartean leihatilara makurtu da Onofre, barruan nor besterik ote doan kirikatzearren. «Genaro!».\nTira Onofre, heu be etorriko haiz, ezta?\nNora diotsonaz ez ezer ez dakinerena egin du, barrua jaten dion harrak besterik galdetu gura duelarik, ea ba beharrezkoa ote den eurak ere hara agertzea. Luis azeriak igarri egin bide dio.\nBeituk, nor zertan dabilen erakutsi baino hobea eta probetxugarriagoa dok besteekin bat egitea mozorro dantza horretan.\nHain goiz baina? esan die Onofrek, egunkari-orriak aidean dantzaraziz.\nNegozioetarako bazkaria diaukagu autoak bere abiadatxoa hartzen hasi da. Caudilloa ez dok ezer; diruak balio jok eta, hemendik aurrera dirua diatorrek, baietz ba. Treneko beharginek etxeak behar juazek, portua be handiago egin behar joagu eta, diru hasiko dok. Aberastasuna gure Euskalerriarentzako.\nGenaroren irri maltzurra da Onofrek ikusi duen azkena, ozta-ozta okozpea libre uzten dion El Correo Españolen orri koipeztuen gainetik. Onofreri 'hemengoak' etorri zaio gogora, eta balizko sare horretakotzat izan duen Luis aspaldikoa beste sare batera igaroa dela ziurtzat eman du. Orduan aurreko gauean Adelarekin hitz egindakoa lehertu zaio garunean. «Alde egiteko barkua», Luis horren jakituan badaez dutela alde egiterik izango, Jonek egin gura duena egin eta gero. Karramarroaren arramaskada baretzeko chesterra iziotu du.\nJonek mantatik ume kuttunena baino tentu eta kontu handiagoz atera du fusil zaharra, goizeko argiak, adaburu artean jausten, berak ere orbelezko behe biguna ukitzearren egiten duen ahaleginak lagundurik. Epifaniori tiro egin ostean hodia eta ipurdia lotzen dituen torlojua askatu, oilarraren inguruko makineria atera eta, kartutxera eta guzti olio merkezko xorrotada batez babesteko baino ez zuen astirik izan. Olioak ederto bete du bere zeregina. Piezak mantaren gainean utzi eta zakutoa zabaldu du. Itsaso aldetik bapore handiren baten hots-adarra ailegatu zaio. Prozesioa hasita dago itxura batean.\nHalaxe eritzi dio Adelak ere ohetik jagi berri makisaren oharra irakurtzen diharduelarik. Alkandora hutsean oraindio, ile adatsak euren berezko orrazkeran eder, gizon itxuraz janzteko behar dituenak egiten hasi da. Baporen bozina adarrek koruarena egin duteneko une berean ilea narruzko kapelaren azpira bildu du, amaitutzat emanik apainketa. Astiz estu dabilelakoan egin du kalera. Postaria goiz ibili da bera ere Caudilloaren ekitaldietara joatearren. Behean utzi du halako eskutitz bat, Adelak makurtu, hartu eta gainekoa besterik irakurri ez duena.\nOnofre R. de Archanda. «Emakume idazkera», bere artean egin du, eskutitza narruzko jakaren paparraldean gorde duen eran.\nIparraldetik bozina adarrak gero eta ugariago egiten dira. Itsasoko uretan laban eginez airea puzten dute eta lehorrera datoz, potolotuta. Jonek fusilaren osagarriak zakutotik atera duen koipe berriaz laztantzen dituen bitartean aditzen ditu, Onofre baso-hegian sartzear delarik. Adelak berak untzi-prozesioa du begien aurrean, sidecarra utzi zueneko aldatsean gora itsasoa bera den aldare miragarriak ikusle pribilegiatu egiten bait du.\nJuan! aldarri egin duOnofrek basotxoko sasietan leku eginez argizuloaren bila hasi delarik. Jon bigarrenez ere ausartu da, ikaraz.\nOnofre! erantzunak lasaitu egin du.\nOnofrek erretzen dituen chester guztien mendekua nabaritu du, zuhaiztian behera abiadan laguna dagoen aldera doala, ebantondo eran geratu diren xenderan barrena barik sastraka artean, beldurra bere buruaren jabe. Begiztatu dueneko aldarri egin dio berriro, «Juan».\nHanka bilduek katiluarena egiten, apaiuak egitean arrantzaleak izaten diren moduan dago, katamotza baino zaluago laguna. Fusilaren osagarriak birkoipeztatu, doitu eta mihiztatuz dihardu. Ezer ez delakoa egin dio, buruaz epa modukoa luzatu eta berriro bere ekinari ekinez.\nNora hoa fusil zahar horregaz?. Erantzuteko astia hartu gura izan du Juanek, esan behar duenak garrantzia duela erakustearren edo.\nEzer ikusten ez badok, hainbat hobe. Hoa etorri haizen bidetik eta beihalakoan lez, libratu egingo haiz.\nNi libratu egingo nok baina, hi ez. Onofrek ere hitzek beren lana egin dezaten utzi du denbora joaten, lagunak fusil-hodiaren barnekaldea kataleju gisan maneiatuz darabilen bitartean. «Ez haiz hurrun joango», josi dio, hodiaren bitartez Juanen gogoak ikusten bide duen ihesbidea moztuta dagoela dakienaren doinu erabakiorraz.\nEragina izan dute azken hitzek. Juanek buruz buruko jarrera hartu du, zuzen lagunari begira. Onofre eremakurtu egin da. Eskukada orbel hartu, eskuan zapal-zapal egin eta aidean jaurti du.\nLuisekin kontatzen dok?\nZein Luis? Onofrek fusilaren ipurdia hartu du esku batean, lagunari finko begira. Tira ba, dana dakik ezta? Ba bai.\nNik ez diakiat ezer, baina Luisekin kontatzen badok hobe hau uretara botatzea. Onofrek hitzei ekintzez atxekitzeko keinua egin du, goi altxatuaz fusil ipurdia.\nZoroa, nora hoa? Emaidak hori ikaratuta eskuturretik oratu dio Luisek Onofreri.\nEz du amore eman Onofrek. Sendo eutsi dio ipurdiari esku batez, besteaz periodikoa luzatuz diotsola, «leiduk hau».\nLa Gaceta del Norte, El Correo Español, biek dakarte Caudilloaren argazkia lehen planan. Hitlerrek gogokoen ohi zuen egokeran ageri da, hau da, alboz, aintzinako erromatar enperadoreak txanponetan legez, biseradun kapelak beti kanpainan dihardutelako kutsua eransten diolarik.\nIpurdia orbeltzan utzi du Onofre, lagunak berriari egiten jaramonean argi ikusten duelako parean jo duela. Ez daki hark Caudilloaren egunekoaren berri zehatzik.\nArratsaldeko bostak baino lehen ez dok hemendik igaro behar txerri halakoa!\n«Ez dok jakin ala?». Hitzik gabe, begiradaz galdetu dio Onofrek, sareak maila bat, edo gehiago ere beharbada, hautsirik du.\nBostetan! Goizeko lehen orduetan esan jeuskuek guri ba.\nUnea dela eritzi dio Onofrek. «Nork», boxeolariak lehen crochetean igartzean berdina, «Luisek», beste bat jo dio, «hiru urtean ikusi barik egon haiz», andanadan jo dizkio hurrengoak, «oraintxe joan dok, bera bai goizez, negozio bazkaria daukeela eta». Astia hartu du azkena jotzeko Onofrek. «Franco Epifanio Gomez dala uste dok ala?».\nLagun bien artean eratu den isiltasunezko amildegia burrundada ozen batek bete du. «Sidecarra». Eta kasik aldi berean bolanderen danbadak entzuten hasi dira.\nZuhaiztian ebandorik zabalena denaz baliatuz argi-zuloaren ingurua etorten aditu dute sidecarra.\nAdelak ez daki ezer, jakina!\nEz Juanek mantarekin bildu ditu pieza guztiak. Heuk be ez deutsok hire susmorik azaldu ezta?\nEzetz egin dio buruaz, sidecarra, Adelak gasa urritu diolako, uzkerkada agoniotsuetan geratu zaienean parean.\nEgunon umoretsu esan du neskak, burukoa kentzean ile guztia aske. Sasoiz ailegatu naiz ala zer?\nPlanetan kanbioa egon da. Ni ez noa barkuan Jonek aginduz esan du, Adela bai, barkuan joango dela adieraziz.\nEne! esan du neskak, eta zakutua hartuta zuhaztian harago joan da.\nBa, Doroteok arrazioa daukao ba Jonek aldibereko ernegu eta eroapenez esan du. Armakaz laguntzeko prest dagoenik ez da ja. Eta argi esateko kapaza danik be ez da, horregatik esan jeuskuek goizean dala, badakieelako guri dudea sartu, gero barkua izango ete dogun ala ez, eta alde egingo dogulako. Eta txarrera jarrita be, tartean nor izan den salatu.\nOnofre begira geratu zaio. Orduan Juanek, John Ingelesa izan zen Jonek, Luisen manta hartu eta zutitu egin da. Goi-goi altxa du, pisua neurtu guran legez. Hiru-lau bidarrez hola egin eta aidean jaurti du, itsasorantz.\nXorrotx hotsa egin arte adi geratu dira biak, lagunaren burutada ergelkeria izan delakoan Onofre, urduri. Itsasoak irentsi duela ziur egin dienean hotsak, arnasa hartu dute.\nHi hoa barkuan nire partez Jonek erabakitsu esan dio. Andreagaz ez daukak zereginik. Adelagaz be ez arean, baina nork daki! Hemen geratzen bahaiz, ostera, izango dok nire barri.\nBeste ezertarako astirik gabe, Adela agertu da atzera ere gizonen artera. Erabat aldatu da beraren itxura. Alkandorari kara bereko gonak laguntzen dio orain, igel-praken ordez, belaunak hasten zaizkion horretaraino, eta boten ordez zapata beltzak ditu, zenbait ordu lehenago musukatu dizkion oinen edertasuna gogoraraziz Onofreri.\nSidecarraren atzeko atetxoa zabaldu du Jonek, lagun biek elkarren begiradetan dihardutelako mutu, bera ere isilik. Ohartu direnerako ingeles-giltza atera eta arrautzaldea motorretik bereiztu du.\nNi ez noa barkuan esan dio Adelari, beronek dakienez gero planen berri. Eta esaiok Doroteo zoroari nere planaren erdia baino ez dala bete, eta horregatik sidecarraren erdia baino ez dala uretara joan. Onofrek bere egonarritik urten ezinik ikusten du Jonen zeregina. Agur!\nSidecarraren arrautzaldeari bultza egin eta hantxe joan da, herren, zuhaitzen artean, basotxoaren hegirantz. Ailegatu baino lehen haitz baten aurka jota jausi da. Jon arrapaladan joan, oratu eta azken bultzada eman dio. Uretan zelan murgiltzen den begira geratu da, gero burua jaso eta itsasuntzi prozesioa ikusi du. Bandera frankisten ugaritasunak min eman dio. Lepoa beste alderantz bihurtu du. Han ikusi ditu Adela eta Onofre ezpainak bat eginik elkarren besartean. Ohartu eta atoan separatu dira.\nZuzen diabilk Doroteo hori, politikaren aldetik jokatu behar joagu lehenengo eta behin beste bien parean izan denean besartea zabaldu die. Ni banoa. Motorra errekisatuta geratzen da Adelari besartean duelarik, eta hi, hasi hadi lasai bizitzen.\nIragan zaizkion beste lagunen hatsaren beroa igarri du Onofrek Jonen besarkadan. Korto, Anton, Ciclon, hurrengo batean Juan bera izango ote den, bularraldean gorapilo egin zaio zalantza eta begietan behera urtu zaio kasik mina.\nJonek indartsu ekin dio motorra abiarazteko pedalari. Aborrots itzela egin du gero, gasa txarto neurtu duelako. Urritu eta betaurrekoak jantzi orduko Adelari egin dio hitz, lepoan ekarri duen zakutotik zorrotxo bat atereaz. Bolanderak dira.\nAbisu-seinaleak, Adela. Botaizuez banan banan minutu erdiko tarteaz atrakalekurantz zoazten bitartean, ez bi leku berean.\nBuruaz irlako atrakelekuaren aldea erakutsi die, handik igarri baino egiten ez dena. Gero zuhaiztian gora abiatu da, errepiderantz.


Elikadura osasungarria zure neurrira eta zentzuz antolatzeko zerbitzua da Jaki. Asteko menu, plater orekatu eta errazioak nola antolatu behar diren argitzen lagunduko dizugu.\nEgin lekua zure egunerokoan elikadura osasungarria antolatzeari eta sortu itzazu elikadura-ohitura eta errutina egokiak!\nAholkularitza zure neurrira\nElikadura osasungarria, jasangarria eta kontzientea lantzeko Jaki aholkularitza eta tresna eskaintzen dizkizugu.\nAholkularitza pertsonalizatua + Jaki tresnara sarbidea urtebetez\nAholkularitza pertsonalizatua: Online saio baten bidez zure elikadura-ohituren eta beharren araberako elikadura plangintza osatzen lagunduko dizugu. Bertan, elikagai-taldeak zein diren eta otordu osasungarriak antolatzeko gakoak zein diren azalduko dizugu.\nJaki tresna: Ondoren Jaki tresna digitalaren bidez, zure menu eta errezetak ikusi eta kontsultatu ahal izango dituzu, uneoro, urteroko harpidetza baten bidez.\n> Bi astetarako menua > Errezetak > Menu berriak sortzeko aukera > Elikadura osasungarriari loturiko informazioa hilero > Elikadura osasungarriaren oinarrien inguruko bideoak\nProduktuak modu soltean ere erosi ditzakezu:\nAholkularitza saio pertsonalizatua\nZure elikadura beharrak aintzat hartuta, asteko menu orekatuak eta horiei dagozkien errezetak sasoiko produktuekin osatuta eta prezioz duinak prestatuko dizkizugu. Erosketarako eta sukalderako gakoak ere ez dira faltako.\n8 € hilab\n* edo 80 € urtean.\nJaki tresnara sarbidea\nZerbitzu honen bidez, egunero, zure eskura izango duzu astero zure menua antolatu eta errezetak kontsultatzeko tresna praktikoa.\nDakizunez, Jaki elikadura osasungarrian oinarritzen da eta, gainera, zure asteko elikaduraren antolaketa errazteko helburua ere badu.\nPlanifikazio panela eta fitxak jaitsi ditzakezu zure egunerokoan elikadura osasungarria antolatzen hasteko. Jolas modura ere erabil dezakezu etxeko haurrekin edo eskolan!\nJaitsi panela eta fitxak\nJaki tresna digitala askotariko kolektiboentzat (taldeak, enpresak, jantoki kolektiboak, eskola-jantokiak...) egokitu daiteke. Honen bidez asteko menu osasungarri modu errazean prestatu daitezke eta erosketa planifikatu.


ELAk Berako lan istripua salatu du — ELA Sindikatua\nELAk Berako lan istripua salatu du\nELAk Berako lan istripua salatu du Doneztebeko institutuan lan egiten zuen eta Ataunen bizi zen. Ataundik lan zentrora zihoan istripua izan zuenean. https://www.ela.eus/eu/nafarroa/albisteak/elak-berako-lan-istripua-salatu-du https://www.ela.eus/eu/nafarroa/albisteak/elak-berako-lan-istripua-salatu-du/@@download/image/prekarietateahiltzailea.jpeg\nDoneztebeko institutuan lan egiten zuen eta Ataunen bizi zen. Ataundik lan zentrora zihoan istripua izan zuenean.\nELAk jakin ahal izan duenez, gaur, irailak 13, lan istripu hilgarri bat gertatu da N-121 errepidean, irakasle bat Ataungo bere ohiko bizilekutik Doneztebera zihoanean. Ezbeharrari dagokionez, ELAk salatu nahi du milaka irakasle interinok bizi duten prekarietatea. Behin-behineko irakasle hauek beraien ohiko bizilekutik urrun dauden ikastetxeetan lan kontratuak hartzera behartuta daude, egunero errepideetan beraien bizitzak arriskuan jarriz. Zentzu honetan Nafarroako Hezkuntza Departamentua irakasle hauen mugikortasun geografikoaren erantzule da, ez baitio daukagun behin-behinekotasun altuari (% 33tik gorakoa) eta ezegonkortasunari irtenbiderik ematen. Horrela behin-behineko irakasleak urteak joan eta urteak etorri, beraien ohiko etxebizitzetatik urrun dauden lan zentro desberdinetan lan egitera behartuta daude.\nGaur 17 pertsona dira Nafarroan 2018an beraien lanpostuan hildako pertsonak, hauetatik 11 azken bi hilabeteetan. ELAk exijitzen du langileriak bizi duen prekarietatea deuseztatuko duten neurri publikoak hartzea, are gehiago, Administrazioak langile hauen ardura zuzena duenean.


Albisteak - Zein dira masturbazio kopa bat erabiltzearen onurak?\nAircraft Cup gizonezkoentzako sexu produktu ezaguna da eta masturbazio beharrak asetzen ditu. Baina gero eta jende gehiagok jakin nahi du jendearen osasunari kalte egiten dion ala ez?\nMasturbazio edalontziak egiteko erabiltzen diren materialak batez ere silikonazko medikuntza leun ez-toxikoarekin diseinatuta daude, leuntasun ertainarekin eta barne diseinu neurritsuarekin. Pertsona errealaren barne egituraren arabera diseinatu da, emakumezkoen ordezko osoa izan daitekeena. Masturbazio koparen barne egitura estua da, emakumeen leku pribatuaren berdina. Erabiltzean, benetako pertsona batekin sentitzetik oso gertu dago, eta horrek asko hobetu du masturbazioaren kalitatea. Beraz, jarraibideen eskuzko metodoa erabiltzen baduzu eta neurriak kontutan hartuta, ez da kaltegarria izango giza gorputzerako. Jarraian, masturbazio kopa erabiltzean bere onurak ikus ditzakezu.\n1, masturbazio edalontziak modu egokian erabiltzeak ez zaitu gaixotasunak kutsatuko, ezta neskatoen haurdunaldia eta bestelako arazoak izateko kezkarik ere. Zure jostailu pribatua da nahieran okupatuta eta suntsituta mantentzen zaituena.\n2, Ez duzu zure beste erdiaren sentimenduez kezkatu behar, ezta zure errendimendua ere, masturbazio kopak zeure espazio dibertigarria eskaintzen dizu.\n3, bakarrik zaudela edo zure beste erdia lankidetzan aritzea komenigarria ez denez, masturbazio kopak beti bete ditzake zure beharrak. Erraza da eramatea eta ezkutuan gordetzea. Bidaiatzean, noizean behin ere eraman daiteke.\n4, sexu bultzada giza izaera arrunta da, baina askotan arazo ugari sortzen ditu, hala nola iruzurra, traizioa, dirua kostatzea, gaixotasunak eta kaosa soziala. Hegazkinen katiluek lizunkeria lasaitu dezakete, beheko gorputzean pentsatzean egindako akatsak saihestu, lantokian lasai pentsa dezazun.\n5, hegazkinen katiluak zure beste erdiarekin batera erabil daitezke sexu dibertsioa areagotzeko. Emakumeen lagun askoren esperientziak erakusten du hegazkineko katiluek senarraren erreakzio fisiologiko eta psikologikoak ulertzen lagun dezaketela, sexua koordinatuago egiten dutela, baina baita aldi fisiologikoan eta haurdunaldian ere. beste erdien beharrak asetzeko epea, beraz, emakumezko lagun askok hegazkin kopa erosoagoa erosiko diote senarrarentzat.


Bizipoz - Ekingune\nNagusien ahalduntzea sustatzen duen kooperatiba gara Bizipoz. Egungo errealitateari erantzuten dioten zahartze aktiboko programak diseinatzen eta garatzen ditugu: bizi-itxaropena luzatu da eta pertsonek ongi bizi nahi dute, eta gizarteko alderdi aktibo bat izan.\nHori dela eta, herri maila eta enpresetan honako zerbitzu hauek eskaintzen ditugu, beti ere 55 urtetik gorako pertsonen bizi kalitatea hobetzeko helburuarekin.\n1. FORMAKUNTZA ZAHARTZARO AKTIBOAN\nUdal bakoitzaren beharren neurrira egindako prestakuntza-programak ezartzen ditugu. Pertsona nagusiei zuzendutako prestakuntza da, eta hurrengo arloak lantzen ditu: osasuna, lidergoa, talde-lana, komunikazioa, jardueren diseinua, adimen emozionala, teknologia berriak eta ekonomia.\n2. HERRI LAGUNKOIEN GARAPENA\nPertsona nagusiekiko lagunkoitasuna sustatzeko, herrietako prozesuen alderdi guztiak garatzen ditugu. Prozesu bakoitza bakarra da eta udalerri bakoitzaren beharren arabera diseinatzen da.\n3. ERRETIRORAKO TRANTSIZIO PROGRAMAK\nPertsonen zahartze aktiboa bultzatzearen alde egiten dugu apustu eta kontzientziazio-lan honekin erretirora iritsi aurretik has daitekeela uste dugu. Programa mota hauekin pertsona nagusi autonomoak, prestatuak eta gizarteari ekarpena egiteko eta herritarrei euren ezagutzak eta esperientzia itzultzeko gogotsu daudenak lortzen dira.


Asteazken musikala: Namekeko kanpainaren soinu banda errepikakorra\nMuineraino sartu zaidan musika bat badago, gaurko hau da. Jarri, jarri martxan (jar ezazue martxan etengabe errepikatu dadin) eta segituan ulertuko duzue zergatik.\nDragoi Bola Z-ren soinu banda da. Namekeko kanpainan etengabe jotzen zutena, hain zuzen, Freezer eta espazioko gerlarien aurkako borroketan. Borrokak baino Gokuren begirada amaigabe haiek ditut nik gogoan. Izan ere atal osoa (edo bi, edo hiru) eman zezaketen Gokuk eta iFreezerrek ezertxo ere egin gabe, bata besteari begira, gainontzeko pertsonai guztiak ahoa gero eta gehiago zabaltzen zutelarik (nonbait horrek energia ematen zion Gokuri).\nHori begirada, musean ari dela dirudi...\nEdozein modutan, niretzako hau izan zen sasoirik gogokoenetarikoa. Gainontzeko sasoiak baino gehiago errepikatu zutelako akaso, Dragoi Bolaren heldutasuna suposatu zuelako agian, edo auskalo zergatik. Eta zuena?\nOharra #1: Goear zerbitzua alde batera utzi eta Euskaltubekoa pasa naiz. Iragarkirik gabe eta askoz hurbilagokoa :)\nOharra #2: Euskaltubera audioa igotzeko informazioaren bila (urtea, hain zuzen) ohartu naiz ez dela Freezer idazten, Frieza baizik. Beno, hainbeste urte ezjakintasunean.\nOharra #3: Solomok hala eskatuta berriz jarri dut musika Goear-en bidez. Nonbait Euskaltube ez da itzuliko.\nLabels: anime asteazken musikala Dragoi Bola marrazki bizidunak musika\nEzin da ikusi lotura! Berriz igo dezakezu mesedez??\nBai, zoritxarrez Euskaltube aspaldi erori zen eta ez dirudi berriz altxatuko denik :( Asteburu honetan igoko dut berriz nonbaitera. Esker aunitz abisuagatik. Eta ongi etorria Warp Bortzera!\nEskerrik asko ongietorriagatik! Blog polita eta kuriosoa benetan! Lan bikaina.\nEa laster igotzen dezun, jejeje.\nAupa Solomo, hemen duzu musikatxo errepikakorra bueltan. Berriz ere Goear-en bidez jarri dut. Zoritxarrez iragarkiak jasan behar dira, baina tira. Goooza dezazula nik zu piperrekin gozatzen zaitudan bezala (txistetxarra = OFF).


18.000 euro gizarte ekintzen esparruko hainbat jarduerentzat - Lasarte-oria - Txintxarri.eus\n18.000 euro gizarte ekintzen esparruko hainbat jarduerentzat\nTxintxarri Aldizkaria 2020-01-12 09:00\nMirentxun daukate egoitza Lasarte-Oriako Udaleko Gizarte Zerbitzuek\nGizarte zerbitzuek 23 elkarte lagundu dituzte Alkatetzak Lasarte-Oriako Udaleko Gizarte Zerbitzuen proposamena onartu ostean\nLasarte-Oriako Udaleko Gizarte Zerbitzuek ia 18.000 euro bideratu dituzte 23 elkarte diruz laguntzera. Alkatetzak onartu du sail horren proposamena, 2019. urtekoa. Gizarte ekintzen esparruko hainbat jarduera sustatu nahi dituzte gizarte zerbitzuek, laguntza horien bitartez.\nAGIPASE krisian dauden familientzako orientazio eta interbentzio psikosozialerako programak 1.060,38 euro jasoko ditu. Beste bi egitasmok gainditu dute 1.000 euroen langa: IZAN fundazioak, Martuteneko espetxeko presoei laguntza ematen dienak –1.040,46 euro–, eta Alcer-Gipuzkoa zerbitzuak –1.011,63 euro–. Arreta psikosoziala eta soziosanitarioa eskaintzen du azken horrek.\nOsasun arazo psikologikoak dauzkaten pertsonei eta haien senideei laguntzen die AGIFES egitasmoak. 990,66 euro jasoko ditu. Aniztasun funtzionala duten eta baztertze egoeran dauden pertsonei laguntzeko programa Ortzadarri 981,23 euroko laguntza emango diote gizarte zerbitzuek. Atece-Gipuzkoak, Begisarek eta Arantzazuko parrokiak –Ostarte gazte taldeengatik– ere gainditu dute 900 euroko diru-laguntza horren langa. 922,52, 916,76 eta 910,99 euro jasoko dituzte 2019an gauzatutako jarduerengatik, hurrenez hurren.\nHamasei elkarte gehiago\nOrain arte aipatutako zazpi elkarte horiez gain, beste hamaseik ere egin zituzten ekintza eta egitasmo sozialak pasa den urtean. Hori dela eta, udaleko gizarte zerbitzuek diruz lagunduko dituzte horiek ere.\nHauek dira: Adahigi, Ademgi, Agiac, AECC, Aspace, AGI, Elikagaien Bankua, Bizi Bide, Gautena, Nagusilan, Zubigune, Itxaropen Telefonoa, Bihotzez, Pausoka eta GBGI. 500 eta 900 euro arteko diru-laguntzak jasoko dituzte horiek guztiek.\nAlor desberdinak jorratzen dituzte elkarteek: esklerosi anizkoitza duten pertsonei eta euren familiei arreta-zerbitzua ematen diete; gizarte laguntzan diharduten elkarteei elikagaiak ematen dizkiete; udaleku irekiak antolatzen dituzte; adineko pertsonentzako ekintzak egiten dituzte; eta telefono bidezko laguntza psikologikoa eskaintzen dute, besteak beste.


EAJk ez du berarentzat ezer negoziatzen; gu fiskalizatu baino, demostratu ...\nEAJk ez du berarentzat ezer negoziatzen; gu fiskalizatu baino, demostratu ezazue politikan zerbait gehiago egiten badakizuela\nJoseba Egibar bozeramaile jeltzaleak galdetu du ea nor saiatu den Kataluniako egoera aldatzen eta 155.artikuluaren aplikazioa ekiditen, EAJ izan ez bada. Ez dugu lortu, egia da, baina beste inor ez da saiatu. Gure saiakerak zintzoak eta handiak izan dira, eta halaxe jarraituko dute, baina gure influentzia-ahalmenak badauzka bere mugak\n“EAJk ez du berarentzat ezer negoziatzen. Ez du bere interesetan pentsatzen, baizik eta Euskadiren interesetan. Erraza litzateke besteei eskatzea ateak irekitzeko, baina jeltzaleok ez dugu hori egiten: saiatzen gara ateak guk geuk irekitzen eta aukerak sortzen politikan eragiteko eta politika aldatzeko”. Halaxe deskribatu du Joseba Egibar bozeramaile parlamentariak Estatuko Aurrekontu Orokorrei babesa emateko bere alderdiak egindako prozesua. Norekin negoziatu, kasu honetan PPrekin, ez dago gure esku. “Guk Madrilen aurka bozkatu genuen. Mariano Rajoy izendatzeari ezetza eman genion; bazegoen aukera bat, eta ondo daki hori Elkarrekin Podemosek. Aukera hori baztertu egin zuten, euren estrategiak tarteko”.\nEgibarrek EH Bilduri, Elkarrekin Podemosi eta PSE-EEri eskatu die ez dezatela EAJ-PNVk politikan egiten duen mugimendu oro kontrolatu, eta erabili dezatela beren denbora euskal herritarren interes orokorren alde lan egiteko. “Badirudi EAJrekiko dependentzia daukatela politika egiteko. Izan zaitezte libre, ez ibili uneoro gu fiskalizatzen, eta erakutsi ezazue politikan zerbait gehiago egiten ere badakizuela. Hala ere, aitortuko dizuet gure alderdiaren arrastoa jarraitzea ez dela txarra izaten”, iradoki du.\nBozeramaile parlamentariak aitortu du “ez dugula emandako hitza bete”, eta galdetu du ea nor saiatu den “jeltzaleez gain” Kataluniako salbuespenezko egoera eraldatzen. “Desjabetze politiko eta instituzional baten aurrean gaude, estrategia bikoitza duena: 155ak mugak ezartzen dizkio Kataluniari, baina baita Euskadiri ere, eta estrategia penalaren helburua da politikarien belaunaldi oso bat espetxeratzea. Erre behar bagara, erre egingo gara”. Ahal beste ahalegindu gara, gaineratu du, inork horretara behartu ez gaituenean; eta ez dugu lortu. “Hori da gure bekatua, eta autokritika egiten dugu, baina beste inor ez da saiatu. Gogor eta zintzo saiatu gara, eta halaxe jarraituko dugu, baina eragiteko dugun ahalmenak ere bere mugak dauzka”.


Zeintzuk dira SEO-en bereizgarri nagusiak Amazon-en saltzaile guztiek ezagutzen dituztenak?\nHona hemen Amazonen SEO oinarrizko aholku eta taktikak zure produktu ezin hobeak zerrendatutako sailen zati bereizgarri bihurtzeko. Erabil ditzakezu zure uneko rankings hobetzeko munduko merkatu ezagunean. Baina hasi baino lehen, aurre egin dezagun - orokorrean hartuta, SEO-k Amazon-en kasu batzuetan oso antzekoa du Search Engine Optimizazio ohikoenak erabiliz. Aldi berean, ordea, badira zenbait berezitasunak ere, eta horrek merkataritza elektronikoaren negozioari eta goitibeherako web-dendei buruzko kontrakoa izan daiteke. Jarraitu irakurtzen jakiteko nola produktu bakoitzari Amazon-en bilaketa-posizio jakin bat esleitzen dionean, nola zure bihurketarik onenak ateratzeko, baita garrantzi-faktore nagusiak eta zure produktuak stockean mantentzeko aproposena ere. SERP-ren orrialdetik ateratzeko jakin behar duzuna.\nAmazonen aurkako SEO oso basapiztatuak\nTier One: Amazonen SERPs ulertzea\nhonako osagai hauetan:\nZerrenda Bista (15 produktu-emaitzek normalean estaltzen dituzten sail guztiak).\nGalería de Vista (24 orrialde bakoitzeko emaitzak erakusten ditu kategoria zehatzetan edo saileko erlazionatutako bilaketa-eskakizunetan).\nIragazkien eremuak (hasiera batean bilatutako produktuaren eskaera azpimultzoak dira, alboko barraren ezkerraldean kokatuta).\nBabestutako zerrendak (SERPs behealdean ikusten dira, PPC optimizatua eta abantaila nagusia helburuko gako-hitzekin, Google-ren antzekoa den Google-k aurkitutako jatorrizko bilaketa-emaitzen artean).\nTier Two: Amazonen bilaketa-kontsultaren ezagutza\nHurrengoa, SEO-ren irudia lortzeko Amazon-i, bilaketa honen kontsulta-propietateen ohar bat hartu beharko duzu plataforma hau apustu eginez..Gainera, Google-k erabilitako kontsulta-eremu zehatzak eraikitzeko prozesua ezagutzen ari bazara, parametro hauek ia-ia azalpenak izan behar dituzu:\nField-Keywords dira bilaketa-emaileek betetako gako-hitzak eta Amazon-ek azken emaitzetan sartu ditu emaitzak.\nNodoa kontsultarako bigarren parametro garrantzitsuena da, hau da, Amazon-en kategoria ID batena (bestela, produktuaren kategoria horrekin lotutako zenbaki-zenbakia).\nField-BrandTextBin marka-sekzioa da, eta hori oso erabilgarria da saltzaileentzat, bereziki, marka beraren barruan produktu ezberdinak neurtzeko.\nTier Three: Errendimendua eta Garrantziaren araberako faktoreak\nAmazon kategorian sailkapen nagusiak bi kategoria nagusitan banatu daitezke: Performance-Based Factors (sailkapenaren seinaleak Amazonen oinarritutako produktu guztien balioa duen balioaren arabera), eta Garrantziaren araberako faktoreak (erabiltzailearen bilaketa eskaera ebaluatu den produktuaren garrantziaren kalitatea adierazten du).\n1. Eraginkortasunaren faktore nagusiak batez ere produktuen sailkapenean eragina izan dezakete zuzenean, erosketa arrakastatsuen bidez (eskala erlatiboa, unitateen saioa eta erosi kutxa portzentajea, ikusmen optimizazioa, trafiko metrika eta produktuen prezioak).\n2. Garrantzi handiko faktore nagusiak bilaketaren kontsultaren garrantziaren alderdi nagusiak estaltzen dituzte eta optimizazio askoz errazagoa da (produktuaren izenburua eta deskribapenarekin lotutakoa). deskripzioarekin erlazionatutako ibilbide luzeko gako-esaldiak, baita produktuen marka, deskribapena, tamaina edo dimentsioak, kantitatea eta zezenketak ere Source .


WhatsApp Larrialdiak - Bizkaiko Mendizale Federazioa\nGalduta dagoen pertsona bati arreta emateko eta haren erreskatea egiteko dugun arazorik handienetako bat da, hain zuzen, non dagoen jakitea. Arlo hori hobetze aldera, Eusko Jaurlaritzako Segurtasun Sailari atxikitako Larrialdiei Aurre Egiteko eta Meteorologiako Zuzendaritzak SOS Deiak Larrialdiak Koordinazio Zentroetan WhatsApp bidez komunikatzeko aukera erantsi du.\nAste honetatik aurrera, Euskadin galduta edo arrisku-egoeran dauden pertsonek beren kokalekuaren berri eman dezakete WhatsApp bidez, erreskatea egiteko edo bide egokira igortzeko. Bidalitako kokalekua smartphone-ek eraman ohi duten GPS aplikazioan oinarritzen da. Horri esker txangozalearen geolokalizazioa jakin ahalko da, gutxi gorabehera, hamar metroko errore-tartearekin. Gainera, frogatu da zifrak ahoz esatea baino seguruagoa eta azkarragoa dela.\nProzedura hau da:\nBeti 112 telefonora deitu behar da. Deia jasotzen duen operadoreak, deia erregistratu ondoren, 3G estaldurarik baldin badago, laguntza behar duen pertsonari eskatuko dio SOS DEIAK Koordinazio Zentrotik emango zaion telefono mugikorreko zenbakia gogoan hartu eta bere kontaktu-agendara gehitzeko, era horretan WhatsApp bidez elkarrizketa egin ahal izateko.\nBehin harremanetan jarriz gero, telefonoaren GPSa aktibatzeko eskatuko zaio. Bukatzeko, kokalekua bidaliko da. WhatsApp-en aplikazioak ahalbidetzen du, zehazki “erantsi fitxategia”-aren kliparen bitartez edo “bidali kokalekua” aukeraren aurre-programazioaren bitartez. Oso garrantzitsua dajendeak aplikazioa ezagutzea eta mendira irten baino lehen harekin praktikatzea gero urduritasun-egoeretan sor daitezkeen arazoak ez izateko. Horregatik, eskatzen dizuegu zuen inguruko pertsonen artean ahalik eta zabalkunderik handiena egiteko.\nBerriro esaten dugu lehenik BETI 112 telefonora deitu behar dela (larrialdi guztietarako telefono bakarra) SOS DEIAKek aplikazioa aktiba dezan.


Erraldoiak eta buruhandiak kalerik kale ibiliko dira Bilboko jaietan - bizkaie.biz\nBizkaie! 2019-08-12 10:21 Pil-pilean\nEgunero urtengo dabe Euskal Museotik.\nGoizero, Bilboko Aste Nagusiko egunetan, ume eta familien artean arrakasta ikaragarria izaten dauen desfile berezia egingo dabe erraldoi eta buruhandiek. Kalerik kale ibiliko dira, puxikeagaz jentearen atzetik, jaizaleak ikaratzeko ahaleginean, baina, era berean, giro bikaina uriko hainbat txokotan zabalduaz.\nEuskal Museoan gordeta egongo dira, eta, egunero, zortzi erraldoi eta buruhandik handik urtengo dabe, goizeko 11:00etan, ordu bi inguruko ibilbideak egiteko. Bilboko Udalak ohartarazo dauenez, hilaren 25ean, jaietako azken domekan, 10:30etan hasiko da desfilea. Izan be, egun horretan, erraldoien alkarretaratzeen 30. urteurrena ospatuko dabe.\nEgunero ibilbide desbardina egingo dabe erraldoi eta buruhandiek, Zazpi Kaleetatik, Abandotik, Bilbo Zaharretik eta Atxuritik. Momentu bakotxean desfilea non dagoan jakiteko aplikazinoa martxan jarri dau Udalak, telefono adimendunetan erabilteko. Aste Nagusiaren aplikazino orokorraren barruan dago ibilbidearen nondik norakoak zuzenean jakiteko tresna hori.\nBilboko erraldoi eta buruhandiak tradizino handiko figurak dira uriko ospakizunetan. Gaur egun, pertsonaia bilbotar ospetsuen itxurea daukie. Erraldoiak lau metro garai dira, eta hainbat jantza egiten ditue. Ibilbideen ordutegitik kanpo, Euskal Museoko klaustroan ikusgai egongo dira Aste Nagusi guztian, doban.


Unitate didaktikoa: Iraultzeko prest! - Steilas\nUnitate didaktikoa: Iraultzeko prest!\nMaiatzaren 17ari begira, LGTBIQfobiaren aurkako nazioarteko eguna, STEILAS sindikatuko LGTBI+ lan taldean IRAULTZEKO PREST unitatea didaktikoa prestatu dugu aurten.\nAzken urteetan LGTBIQ kolektiboak, amaitu ez den borroka etengabe bati esker, gure izaera eta sexualitatea era askean bizitzeko esparru ezberdinak irabazi ditugu. Hala ere, lan izugarria dago oraindik egiteko. Ezin dugu ahaztu, zoritxarrez, LGTBIQ kolektiboan pertsona askok, arrazoi bategatik ala beste bategatik, ezin dugula geure izaera eta sexualitatea askatasunean garatu.\nEgoera horren aurrean, sistema soziokultural hori zalantzan jarri eta heteroarauak guztiongan nola eragiten duen hausnartzeko sortutako materiala da IRAULTZEKO PREST unitate didaktikoa. LGTBIQfobiak hor jarraitzen duen bitartean, horrelako materialak sortzen jarraitu beharko dugu, erabili ezazue!\nHETEROARAUA IRAULTZEKO PREST!\nUNITATE DIDAKTIKOA: IRAULTZEKO PREST\njoakin2019-04-16T23:49:02+02:002018 3 maiatza |Albisteak, Argitalpenak, LGTBI, Unitate didaktikoak|


AITOR ETA NEXTOR GRAFITIGILEAK - AITA LARRAMENDI IKASTOLA\nPosted on 2019-02-01 2019-03-16 by Komunikazioa Ikastola\nLehen Hezkuntza 5 eta 6. mailako ikasleek Aitor eta Nextor Otaño aita-semearen bisita jaso zuten martxoaren 11ean. Bi txandetan banaturik, ikasleek, galdera ezberdinak egin zituzten. Grafiti munduaren inguruan hitz egiten egon ziren.\nAitor eta Nextorrek grafiti bat egin aurretik, kontutan eduki beharreko hainbat puntu aipatu zituzten: non egin daitezkeen, margotzeko erabiltzen den spraiaz babesteko maskara batzuk erakutsi zizkieten, grafitien tamaina, spraia erabiltzerakoan kontutan hartu beharrekoa…\nTarte atsegina izan zen ikasleentzat eta galdera asko egin zituzten grafiti munduari buruz. Amaitzeko, kalera irten eta saio praktiko moduan, Nextorrek, begi bat margotu zuen. Ikastolan utzi zuen opari moduan.\n← HAUR HEZKUNTZA 2 URTE: ONTZIZ ALDATU\nMODU EGOKIAN ERABILTZEN DITUGU TEKNOLOGIA… →\n© Aita Larramendi Ikastola 2019